Laporan audit dapati projek pembinaan sekolah kurang cekap

Pengurusan projek pembinaan sekolah didapati kurang cekap dan kurang berkesan berdasarkan skop dan sampel audit projek meliputi 19 projek pembinaan sekolah baru dalam tempoh 2016 hingga 2021 di Kuala Lumpur, Selangor, Melaka dan Negeri Sembilan.
Menurut Laporan Ketua Audit Negara (LKAN) Tahun 2021 Siri 1, perkara itu dikesan kerana berlaku kelemahan di peringkat perancangan, prapelaksanaan dan pelaksanaan projek oleh Kementerian Pendidikan (KPM), perunding dan kontraktor.
“Selain itu, masalah koordinasi dengan kerajaan negeri, pihak berkuasa tempatan dan syarikat utiliti serta isu ketersediaan tapak projek turut menyumbang kepada kelewatan pelaksanaan projek.
“Keadaan ini menyebabkan objektif projek untuk menampung lebihan murid melalui pembinaan sekolah baru dan ke arah sekolah satu sesi sukar dicapai,” menurut laporan tersebut.
Pengauditan yang dijalankan adalah bagi menilai sama ada pengurusan projek pembinaan sekolah telah dirancang dan dilaksanakan secara berhemat, cekap dan berkesan bagi mencapai objektif menampung lebihan murid dan ke arah menjadikan sekolah satu sesi.
Bagi mengatasi kelemahan yang dibangkitkan dan memastikan perkara yang sama tidak berulang pada masa hadapan, pihak audit menyarankan agar KPM melaksanakan sesi libat urus dengan semua pihak yang terlibat di peringkat persekutuan dan negeri serta memuktamadkan tanah tapak projek sebelum projek diangkat untuk kelulusan Unit Perancang Ekonomi (UPE) bagi mengurangkan risiko kelewatan pelaksanaan projek.
“KPM hendaklah memastikan tanah yang diserahkan sebagai rizab pendidikan oleh pemaju adalah tanah yang sesuai untuk pembinaan dan tidak memerlukan kerja tanah tambahan yang kompleks.
“KPM hendaklah memperkemaskan prosedur dan proses pelaksanaan projek pembinaan sekolah supaya pengurusan lebih teratur dan mematuhi semua peraturan semasa yang berkuat kuasa dan KPM juga hendaklah menjalankan kajian semula untuk mengenal pasti keperluan semasa skop pembinaan sekolah bagi projek yang lewat dimulakan pelaksanaannya,” menurut laporan tersebut.


Kes harian Covid-19 kekal di paras 8,000

Malaysia merekodkan kes baru sebanyak 8,871 menjadikan kes keseluruhan Covid-19 meningkat sebanyak 2,294,457 kes.Sarawak kekal mencatat kes harian tertinggi sebanyak 1,348 hari ini disusuli Selangor yang mencatat 1,348 kes jangkitan.Sabah mencatatkan kes harian sebanyak 805, Kedah (576), Pulau Pinang (595), Perak (473), Kuala Lumpur (217), Pahang (576), Melaka (246), Negeri Sembilan (122), Terengganu (356) dan Johor (886).Putrajaya (23), dan Perlis (47) sahaja negeri yang mencatat kes dua digit hari ini.Sementara Labuan (3) mencatatkan kes satu digit hari ini.MENYUSUL LAGI


KPKT pastikan operasi syarikat kredit komuniti patuhi undang-undang

Kementerian perumahan dan kerajaan tempatan (KPKT) akan memastikan pengoperasian sektor kredit komuniti atau pemberi pinjam wang (PPW) berlesen sentiasa mematuhi undang-undang dan Akta Pemberi Pinjam Wang 1951 (Akta 400).Dalam sebuah kenyataan, KPKT berkata pemeriksaan dan pemantauan secara berkala akan dilakukan terhadap syarikat kredit komuniti serta siasatan dan pemeriksaan mengejut dijalankan terhadap premis yang disyaki melakukan kesalahan di bawah Akta 400 atau terlibat dengan kesalahan jenayah seperti melakukan penipuan atau kekerasan terhadap peminjam.Menurut KPKT, usaha bersama Polis Diraja Malaysia (PDRM) khususnya Jabatan Siasatan Jenayah Komersil dijalankan sejak tahun 2006 bagi membendung kegiatan pemberi pinjam wang tidak berlesen atau Ah Long.Berdasarkan statistik Jabatan Siasatan Jenayah Komersil PDRM, sebanyak 2,177 kertas siasatan berkaitan kes scammer dan 434 kertas siasatan melibatkan kes Ah Long telah dibuka antara Januari dan Mei tahun ini. Pada tahun lepas, siasatan melibatkan scammer ialah 5,709 kes manakala Ah Long sebanyak 1,082 kes.KPKT berkata Bahagian Kawalan Kredit Komuniti juga sering berhubung dan berkongsi maklumat dengan Bank Negara Malaysia melalui cawangan Pencegahan Pengubahan Wang Haram dan Pencegahan Pembiayaan Keganasan (AML/CFT) bagi memastikan syarikat kredit komuniti tidak terlibat dengan kegiatan penggubahan wang haram termasuk melakukan operasi seperti Ah Long atau merekrut Ah Long.Mengambil maklum isu yang dibangkitkan di media sosial berkaitan pengoperasian semula sektor kredit komuniti dalam fasa satu kawalan pergerakan yang dikatakan menggalakkan rakyat untuk berhutang, KPKT berkata pihaknya melaksanakan pelbagai inisiatif bagi mewujudkan kesedaran dan penerangan kepada orang ramai mengenai hak sebagai peminjam.“Ini bagi memberi pendedahan dan informasi kepada masyarakat agar melakukan pinjaman wang di syarikat kredit komuniti yang berlesen dan institusi kewangan yang dikawal selia oleh kerajaan sahaja dan tidak terjerumus dalam perangkap Ah Long,” katanya.Melalui aplikasi mobil i-KrediKom, orang awam boleh membuat carian syarikat kredit komuniti yang berlesen di Semenanjung Malaysia dan membuat aduan yang berkaitan, katanya.“KPKT selaku kementerian yang mengawal selia syarikat kredit komuniti sentiasa memastikan hanya pemberi kredit yang layak sahaja dilesenkan. Ini bagi memastikan hak-hak peminjam adalah sentiasa dilindungi dan terjamin,” katanya.KPKT berkata syarikat kredit komuniti telah beroperasi di Malaysia sejak zaman sebelum merdeka lagi iaitu pada tahun 1951 apabila kerajaan mewujudkan ordinan pemberi pinjam wang bagi mewujudkan kawal seliaan terhadap industri tersebut melalui pelesenan dan penguatkuasaan.Pada 2003, menurut KPKT kerajaan telah mewujudkan Akta 400 dan diletakkan di bawah tanggungjawab KPKT selaku kementerian yang mengawal selia syarikat pemberi pinjam wang berlesen dan nama pemberi pinjam wang telah dijenamakan semula kepada kredit komuniti pada 2019.“Justeru, sektor kredit komuniti ini telah lama terlibat secara aktif sebagai satu daripada komponen dalam institusi kewangan di negara ini yang turut menyumbang kepada peningkatan pertumbuhan ekonomi negara,” katanya.KPKT berkata syarikat kredit komuniti tidak hanya memberi pinjaman kepada individu berskala mikro semata-mata, namun juga berperanan sebagai satu daripada rantaian dalam sektor perbankan dan kewangan kerana turut memberi pinjaman sebagai modal perniagaan kepada pengusaha perniagaan.Menurut KPKT berdasarkan kajian, pemerhatian dan maklumat yang diperoleh dari Persatuan PPW, antara faktor orang ramai membuat pinjaman di syarikat kredit komuniti adalah kerana proses dan prosedur pinjamannya lebih mudah berbanding dengan bank atau institusi pinjaman lain yang berdaftar.“Kebanyakan peminjam individu merupakan golongan yang tidak mendapat akses atau tidak layak mendapat kemudahan pinjaman daripada institusi kewangan serta perbankan dan merupakan kategori ‘underserved’ disebabkan oleh ketiadaan dokumen sokongan untuk menyokong profil pinjaman mereka.“Proses kelulusan pinjaman yang lebih mudah dengan tempoh yang lebih singkat iaitu sekitar satu hingga tiga hari turut merupakan faktor pinjaman dilakukan dengan syarikat kredit komuniti di samping kadar faedah yang dikawal oleh Akta 400,” kata kementerian itu.Amaun pinjaman yang fleksibel dan tidak rigid juga antara faktor orang ramai berurusan dengan syarikat kredit komuniti yang berdasarkan rekod, nilai pinjaman terendah adalah serendah RM200, manakala secara puratanya pada setiap tahun terdapat kira-kira 70,000 peminjam melakukan pinjaman di bawah RM1,000.“Nilai pinjaman ini tidak dapat ditawarkan oleh pihak bank atau institusi kewangan yang lain disebabkan oleh margin keuntungan yang sangat rendah dan tidak dapat dilindungi oleh insurans,” katanya.


Ibu tabah teruskan hidup selepas anak terkorban akibat Covid-19

Sudah menjadi kebiasaan sejak kebelakangan ini, Mohd Kamil Affendy Hashim akan dimasukkan ke di Hospital Kuala Lumpur untuk rawatan matanya.Ibunya, Aminah Ibrahim juga sudah lali dengan keadaan anaknya yang perlu berulang-alik ke hospital atau klinik.Namun, pemergian anaknya pada hujung bulan lepas tidak disangka Aminah akan menjadi yang terakhir untuk Kamil yang juga orang kurang upaya (OKU) penglihatan.Pada awalnya, Kamil yang mesra dipanggil Eddie itu hanya dimasukkan ke hospital untuk rawatan mata.Setelah lebih seminggu ditahan, Eddie memaklumkan kepada ibunya menerusi satu panggilan telefon dia dijangkiti Covid-19.“Pukul 3 pagi dia call bagitahu makcik, mak… doktor bagi tahu saya ada Covid.“Bila dia sebut sahaja perkataan Covid itu, tuhan sahaja yang tahu (perasaan makcik),” katanya kepada MalaysiaNow.Makcik Aminah turut melawat anaknya untuk menghantar makanan kepada Eddie sebelum dia disahkan dijangkiti Covid-19.Sebelum itu anaknya mengadu tiada selera makan.“Dia ada pesan jangan datang hospital, tapi makcik datang juga nak bagi piza.“Ketika dia sedang sakit pun dia ada pesan kepada saya jangan buat kerja berat. Jangan sapu sampah di luar rumah, takut terjatuh longkang,” katanya.Eddie menghembuskan nafas terakhirnya pada 8 Julai lalu.Allahyarham Mohd Kamil Affendy Hashim atau Eddie di dalam teksi yang tidak lagi digunakan selepas penglihatannya semakin teruk. MalaysiaNow sempat menemui Eddie pada Mei lalu.Makcik Aminah diberitahu oleh anak keduanya yang juga kakak Eddie menerusi satu panggilan telefon.“Pagi itu angah telefon meminta makcik bersabar. Eddie sudah tiada.“Angah yang menguruskan semuanya sehingga urusan pengkebumian,” katanya.Kini berusia 74 tahun, makcik Aminah tinggal bersendirian untuk meneruskan kehidupan.Dia bersyukur kerana mempunyai jiran-jiran yang prihatin.Setiap hari mereka akan datang menghantar makanan kepadanya.Mengimbau kembali, wanita itu berkata Eddie merupakan anak yang baik dan kuat.Meskipun berstatus OKU, dia tidak pernah berhenti mencari kerja selepas tidak boleh lagi mendapatkan mata pencarian sebagai pemandu teksi akibat sakit mata yang dihadapinya.Dia juga tidak pernah gagal melunaskan tanggungjawab kewangannya meskipun berdepan dengan cabaran kewangan sendiri.“Makcik ada tanya tuan rumah, ada tak bayaran sewa yang tertunggak?“Tuan rumah kata tiada, awal bulan lagi Eddie sudah bayar.”Dia hanya mampu meluahkan perasaan di laman Facebooknya selain ibunya yang menjadi teman sedia mendengar keluhan Eddie.MalaysiaNow sebelum ini pernah melaporkan keadaan lelaki itu yang mempunyai penyakit bilateral optic neuritis.Kasih Eddie pada haiwan juga dibawa sampai ke liang lahad.Dua beranak itu membela beberapa ekor kucing jalanan atau kucing yang dibuang orang.“Nak dekat dia meninggal dia tanya, kucing macam mana? Makanan kucing macam mana? Makcik kata tak payah risau, dah beli makanan kucing.”Makcik Aminah berkata, dia tidak mahu berpindah dan ingin meneruskan kehidupan di rumah itu bersama kucing-kucing kesayangan Eddie dengan sisa kudrat yang ada.


Radzi buat laporan polis terhadap pemilik akaun Facebook

Menteri Kanan Pendidikan Radzi Jidin membuat laporan polis terhadap seorang pemilik akaun Facebook, yang mendakwa beliau tidak mengamalkan penjarakan fizikal dalam satu sidang media baru-baru ini.Menurut Radzi menerusi akaun Facebooknya beliau dimaklumkan mengenai satu hantaran Facebook yang tular bersama sekeping gambar yang menunjukkan seolah-olah tiada penjarakan fizikal.Radzi memaklumkan setelah semakan dibuat, gambar yang ditularkan pemilik akaun bernama Yuseri Yusoff itu didapati palsu.“Seingat saya, selain Ahli Parlimen Dungun, Wan Hassan Mohd Ramli dan Exco Pendidikan Terengganu Satiful Bahari Mamat, tiada sesiapa berada di sebelah ketika sidang media di SM (Sekolah Menengah) Sains Dungun pada 3 Oktober 2021.“Setelah disemak, gambar tersebut sebenarnya adalah gambar palsu. Tindakan berniat jahat pemilik akaun tersebut adalah amat tidak bertanggungjawab. Laporan polis telah pun dibuat,” katanya dalam hantaran itu hari ini.


Agong pun terlucut jawatan jika didakwa, inikan pula TPM, kata Mahathir

Dr Mahathir Mohamad hari ini memetik pindaan Perlembagaan yang diluluskan semasa penggal pertamanya sebagai perdana menteri, di samping mempersoalkan pelantikan kontroversi Ahmad Zahid Hamidi sebagai timbalan perdana menteri walaupun presiden Umno itu berdepan dengan pelbagai pertuduhan jenayah.
Pentadbiran Mahathir yang menghapuskan kekebalan raja-raja daripada sebarang tindakan bagi kes jenayah pada 1993, mengatakan peruntukan dalam Perlembagaan menyebut peranan Yang di-Pertuan Agong akan terhenti dalam pentadbiran kerajaan jika didakwa melakukan kesalahan.
"Ia berbunyi seperti berikut: 'Jika Yang di-Pertuan Agong dipertuduh atas suatu kesalahan di bawah mana-mana undang-undang di dalam Mahkamah Khas yang ditubuhkan di bawah Bahagian XV dia hendaklah terhenti menjalankan fungsi Yang di-Pertuan Agong'," kata Mahathir memetik Perkara 33A Perlembagaan Persekutuan.
“Jelas sekali didakwa di mahkamah atas kesalahan jenayah adalah sangat serius sehingga seseorang seperti Agong perlu berhenti menjalankan peranannya sebagai Agong.
"Ia (Perlembagaan) tidak menyebut bahawa Agong perlu didapati bersalah sebelum berhenti menjalankan tugasnya. Didakwa di mahkamah adalah jelas satu perkara yang serius di mana Perlembagaan menetapkan peranannya juga boleh terlucut," tambahnya.
Zahid menghadapi 47 pertuduhan jenayah berkaitan salah guna dana Yayasan Akalbudi, selain 40 lagi pertuduhan rasuah visa luar negara yang kemudiannya dibebaskan daripada pertuduhan tersebut awal tahun ini.
Walaupun beliau masih berdepan pertuduhan jenayah, Perdana Menteri Anwar Ibrahim tetap melantik presiden Umno itu sebagai timbalannya selain dilantik memegang portfolio kemajuan desa dan wilayah yang merupakan portfolio penting dalam Kabinet.
Zahid memainkan peranan penting melonjakkan Anwar untuk menduduki jawatan perdana menteri, selepas beliau berjaya menyekat bantahan pemimpin Umno dalam usahanya berganding bahu dengan pengerusi Pakatan Harapan (PH) selepas Parlimen digantung sebaik pilihan raya umum November lalu melabuhkan tirai.
Awal bulan ini, Mahathir berkata pelantikan Zahid sebagai timbalan perdana menteri menunjukkan Malaysia tidak berpegang kepada prinsip kedaulatan undang-undang.
"Jika kita nak bersihkan negara, kita tak boleh pilih orang yang dianggap melakukan jenayah," katanya kepada pemberita pada 7 Disember, beberapa hari selepas pengumuman barisan Kabinet Perdana Menteri Anwar Ibrahim.
"Ya, dia belum terbukti bersalah, tetapi jika seseorang itu dihadapkan walaupun dengan satu kes, itu sudah menunjukkan dia tidak layak jadi pemimpin.”
Mahathir berkata, dengan keadaan sedemikian beliau tetap diberikan jawatan kedua tertinggi di negara ini.
“Adakah timbalan perdana menteri lebih kanan peranannya sehingga perlu dilayan lebih baik daripada Yang di-Pertuan Agong?
“Saya fikir, perlu ada reformasi untuk ini,” katanya, sebelum menyindir pengkritik yang mendesaknya supaya bersara.
"Baiklah. Saya akan jaga cucu sekarang. Abaikan apa yang saya tulis,” katanya.


Cabaran PdPR untuk guru, murid, pelajar dan ibu bapa

Pelaksanaan Pengajaran dan Pembelajaran di Rumah (PdPR) bagi pelajar dan murid di seluruh negara dilihat bukan sahaja membawa cabaran kepada ibu bapa, malah guru dan pelajar juga terpaksa berdepan dengan pelbagai isu.Seorang guru yang mengajar di sebuah sekolah di Putrajaya berkata, kehadiran kelas secara dalam talian dalam kalangan murid dari kelas “belakang” dilihat agak rendah.“Contohnya kehadiran murid kelas hadapan adalah 24 orang dari 27 orang jumlah keseluruhan, tetapi kehadiran kelas belakang dilihat hanya enam dari jumlah keseluruhan iaitu 19 orang. Murid yang pandai akan “selamat” dan yang lemah akan terus ketinggalan.“Kalau di sekolah, guru boleh panggil murid bersemuka dan berikan motivasi, tapi bila kelas dijalankan secara dalam talian, ia bergantung kepada persediaan murid itu dari segi peranti, pelan data dan motivasi sendiri,” katanya ketika dihubungi hari ini.Beliau yang enggan dikenali berkata, cabaran lain kelas dalam talian ialah, sukar untuk memantau disiplin dan tumpuan pelajar, malah ada pelajar yang mengaku membuka dua paparan di komputer riba – satu untuk kelas dalam talian dan satu lagi untuk bermain “permainan dalam talian”.Bagi pelajar Tingkatan Tiga sebuah sekolah di Selangor, Syakir Fazly, 15, cabaran belajar di rumah yang dihadapi ialah, adik-adiknya sering membuat bising dan mengganggu ketika dia mengikuti kelas secara dalam talian.“Sukar untuk saya dengar suara cikgu dan pelajar lain. Kalau pelajar ada soalan hendak tanya soalan pun, cikgu hanya teruskan mengajar sahaja kerana tidak dengar soalan dan suara pelajar. Selain itu tidak semua yang cikgu ajarkan dapat difahamkan dengan jelas, kerana skrin telefon bimbit kecil. Pautan yang diberikan cikgu selalu sukar untuk diakses dan tersekat-sekat,” katanya.Seorang ibu Shahidah Musa, lewat 30-an, pekerja swasta yang mempunyai anak yang bersekolah di Tahun Satu dan Dua di Selangor pula berkata, ada guru yang tidak konsisten dan bertukar-tukar platform media sosial dan medium, dalam mengendalikan PdPR.“Ada masa gunakan platform WhatsApp, kemudian bertukar Telegram. Medium pembelajaran juga berubah-ubah, dari aplikasi Zoom ke Google Meet dan panggilan video. Selain itu waktu kelas bermula juga berubah hari pertama 9.30 pagi, hari kedua 10 pagi. Ibu bapa terpaksa sentiasa menunggu maklumat dan kemas kini dari guru,” katanya yang terpaksa membeli telefon bimbit untuk anaknya.Shahidah berkata ada ibu bapa yang terpaksa “belajar” aplikasi Google classroom dan sebagainya untuk membantu anak masing-masing menyiapkan tugasan, terutama yang memerlukan mereka merakam video.Norazah Muda, 49, yang juga seorang ahli perniagaan berkata, anak bongsunya yang sepatutnya memasuki Tingkatan Satu di sebuah sekolah agama swasta berasrama di Negeri Sembilan belum memulakan PdPR untuk tahun ini, setakat hari ini.“Saya risau untuk belikan telefon bimbit atau komputer riba kepada anak saya, kerana berdasarkan pengalaman saya pada Perintah Kawalan Pergerakan (PKP) tahun lepas, anak saya sangat obses permainan video malah turut membeli-belah dalam talian ketika tiada kelas,” katanya.Norazah berkata ketika PKP tahun lepas beliau hanya membenarkan anaknya membuat kerja rumah dan belajar menggunakan telefon bimbit miliknya.Seorang ibu di Johor Hairunnisak Aman, 39, yang mempunyai anak berusia enam, lapan dan 10 tahun, berkata PdPR bukan sahaja menuntut disiplin tinggi murid, malah ibu bapa juga perlu memainkan peranan dalam memastikan anak-anak tidak tercicir.“Agak mencabar kerana memerlukan komitmen tinggi untuk menyertai sesi ‘Google Meet’, ‘Google Classroom’, Telegram, WhatsApp, untuk tiga anak yang kesemuanya bersekolah rendah secara serentak, namun, buat masa ini, saya masih boleh ‘curi-curi’ masa memantau mereka,” kata pengusaha katering itu ketika dihubungi Bernama, hari ini.


Pengundi Melayu utamakan kelangsungan hidup, bukan reformasi institusi, kata kajian

Pengundi Melayu mengutamakan kelangsungan hidup berbanding reformasi institusi walaupun terbuka dengan idea tersebut, menurut kajian dilakukan badan tinjauan bebas, Ilham Centre.Pengarah Eksekutif Ilham Centre Hisommudin Bakar berkata hasil kajian menunjukkan reformasi institusi adalah dominan kepada aspek ekonomi dan pendidikan berbanding yang lain.“Isu ‘bread and butter’ mengatasi segalanya. Pertimbangan utama orang melayu dalam memilih pilihan yang ada dalam hidup, mereka akan utamakan aspek kelangsungan hidup mereka,” katanya pada satu sidang media secara dalam talian hari ini.“Jika merujuk kepada agenda seperti reformasi institusi Parlimen, kerajaan (pentadbiran, kehakiman, media, pilihan raya dan lain-lain, tema itu terlalu jauh dari kehidupan mereka.”Beliau berkata, perkara itu dibuktikan menerusi maklum balas survei terhadap 1,262 responden Melayu yang dipilih secara persampelan rawak berstrata serta 93 peserta yang terlibat dalam perbincangan kumpulan.Bagaimanapun Ilham Centre tidak mengadakan kajian sama terhadap pengundi bukan Melayu bagi mengetahui sentimen mereka terhadap isu berkaitan reformasi institusi.Merujuk kepada soalan institusi paling utama perlu dilakukan pembaharuan, Hisommudin berkata, 32% responden berpendapat fokus harus diberikan kepada ekonomi dan pendidikan diikuti urus tadbir kerajaan (27%), Parlimen (13%), kehakiman (7%) dan lain-lain (12%).“Ini diperkukuhkan lagi apabila 31% responden berpendapat bahawa pembaharuan yang perlu diberi keutamaan pada waktu ini ialah merangka strategi membasmi kemiskinan dan menangani kos sara hidup rakyat.“Ia diikuti dengan 29% responden berpendapat bahawa keutamaan perlu diberi terhadap meningkatkan kembali ekonomi rakyat.“Ia juga kerana pernyataan berkaitan reformasi institusi yang dikait rapat dengan gerakan politik berbanding nilai sebenar pembaharuan yang hendak dilakukan,” tambahnya.Dalam pada itu, kajian itu merumuskan bahawa idea pelaksanaan reformasi perlu mengambil kira keselesaan masyarakat Melayu-Muslim sebagai golongan majoriti di Malaysia.“Mana-mana pihak yang mahu menjayakan agenda reformasi institusi, perlu memahami nilai, budaya, bahasa, norma, demografi dan psikografi bagi menguruskan sentimen, mendapatkan kepercayaan dan sokongan orang Melayu,” katanya.


Umno mohon mengadap Agong, rayu pengampunan penuh Najib

Pimpinan tertinggi Umno akan mengadap Yang di-Pertuan Agong bagi memohon pengampunan penuh terhadap Najib Razak susulan keputusan Mahkamah Persekutuan yang menolak permohonan semakan kehakiman bekas perdana menteri itu berhubung kes SRC International.
Keputusan itu dicapai sebulat suara dalam mesyuarat Majlis Kerja Tertinggi Umno hari ini.
Setiausaha Agung Umno Asyraf Wajdi Dusuki dalam satu kenyataan petang ini turut mengkritik keputusan oleh panel lima hakim Mahkamah Persekutuan yang diketuai hakim Abdul Rahman Sebli, satu-satunya hakim yang menentang penghakiman tersebut.
Abdul Rahman antara lain berpendapat adalah salah bagi Mahkamah Persekutuan yang diketuai oleh Ketua Hakim Negara Tengku Maimun Tuan Mat pada Ogos tahun lalu, tidak membenarkan penangguhan bagi membolehkan peguam baru bekas perdana menteri itu untuk membuat persediaan dalam rayuan terakhirnya.
Pandangan Abdul Rahman itu diulangi oleh Umno hari ini, yang berkata keputusan "tidak adil" itu membawa kepada "kedukacitaan dan keresahan yang amat sangat di kalangan ahli akar umbi Umno".
Asyraf juga berkata sebanyak 191 bahagian Umno di seluruh negara menyerahkan memorandum menggesa kepimpinan tampil membela bekas presiden parti itu "yang telah banyak berjasa kepada rakyat dan negara".
"Justeru, Majlis Kerja Tertinggi sebulat suara bersetuju memohon mengadap bagi mempersembahkan warkah rayuan kepada Ke Bawah Duli Yang Maha Mulia Seri Paduka Baginda Yang di-Pertuan Agong berserta dengan memorandum yang ditandatangani oleh seluruh kepimpinan Umno daripada 191 bahagian termasuk Wanita dan Sayap-sayap Pergerakan Pemuda dan Puteri Umno," tambahnya.
Najib, yang tewas pada Pilihan Raya Umum ke-14, dikenakan beberapa pertuduhan jenayah selepas berundur daripada jawatan tertinggi itu.
Kes SRC International menyaksikan dia didakwa atas tuduhan pecah amanah, pengubahan wang haram dan salah guna kuasa berkaitan penyelewengan dana berjumlah RM42 juta.
Pada 28 Julai 2020, Mahkamah Tinggi Kuala Lumpur mensabitkan kesemua tujuh pertuduhan itu, dan menjatuhkan hukuman penjara 12 tahun dan denda RM210 juta.
Keputusan tersebut dikekalkan oleh Mahkamah Rayuan pada 8 Disember 2021, manakala Mahkamah Persekutuan pada 31 Mac turut menolak permohonan semakan kehakiman bekas presiden Umno itu.


‘Apa perlu saya lakukan?’: Gelandangan Sarawak kurang maklumat program vaksinasi

Setiap pagi, Mohd Firuz Abu Bakar bangun awal, dan kadang-kadang bangun pada subuh hari ketika cahaya matahari mula kelihatan.Semakin awal dia bangun dari tidur, semakin banyak waktu dimiliki bagi membersihkan tong sampah di pusat bandar Kuching, mencari barang yang boleh dikitar semula untuk dijual.Apa yang dicarinya itu tidaklah banyak, namun ia perlu dilakukan bagi lelaki berusia 38 tahun ini sejak “lockdown” Covid-19 dilaksanakan awal bulan ini.Hidupnya bukanlah sejak dari awal demikian rupa.Pada satu ketika dalam hidupnya, Firuz bekerja sebagai seorang pengimpal di sebuah syarikat di Kuala Lumpur.Namun pekerjaan itu turut memakan dirinya, ekoran kerjanya yang memang memiliki risiko bahaya, katarak menyerang mata Firuz, sehingga membuatnya cacat penglihatan.Waktu terus berjalan, dan dia akhirnya hidup sebagai seorang gelandangan di jalanan seribu kilometer dari tempat yang pernah dipanggil sebagai rumahnya.Ketika ini, Firuz menghabiskan hari-harinya berjalan di sekeliling pusat bandar Kuching, mencari surat khabar lama dan tin, sambil berharap dapat mencari kerja-kerja rencam untuk mendapat upah.Pada waktu malam, dia berteduh di bangunan sebuah pasar di Jalan Power.Tempat dia berteduh itu tidaklah selesa, namun cukuplah untuk berehat sebelum bergerak mencari tempat baru bagi berteduh, lebih-lebih lagi ketika sekatan tambahan dikenakan sebagai sebahagian daripada langkah pencegahan Covid-19.Sekarang Firuz sudah tahu dia perlu memakai pelitup muka setiap kali keluar di kawasan khalayak ramai.Bagaimanapun, seperti ribuan orang lain yang kehilangan tempat tinggal, itulah cara boleh dilakukannya bagi menangkis virus tersebut.Kerajaan negeri secara agresif berkempen untuk program vaksinasi Covid-19, namun Firuz tidak memiliki kesempatan untuk menempah slot vaksinasi dan bahkan kurang mengetahui bagaimana cara melakukannya.“Saya tiada telefon bimbit,” katanya kepada MalaysiaNow di kawasan menurunkan barangan di pasar itu.“Adakah saya layak? Bolehkah saya daftar tanpa telefon bimbit?”Sekiranya Firuz tahu bagaimana mendaftar untuk mendapatkan slot vaksin, ada soalan lain yang mengganggu fikirannya.“Kalau saya daftar dalam talian, alamat apa perlu saya masukkan? Apa yang harus saya lakukan?”Pada April lalu, kerajaan Sarawak berkata pihaknya sedang aktif mendaftarkan para gelandangan kepada program vaksinasi kebangsaan sebagai sebahagian daripada usaha memastikan golongan itu tidak dijangkiti.Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Fatimah Abdullah berkata, Sarawak memiliki rekod gelandangan dan mengetahui lokasi-lokasi mereka.Namun, walaupun negeri secara agresif meningkatkan sasaran program vaksinasi, golongan seperti Firuz masih kekurangan maklumat mengenai apa yang perlu dilakukan.Firuz sudah empat tahun tinggal di jalanan, namun pandemik Covid-19 yang menyebabkan ekonomi turut terkesan dengan pelbagai sekatan pergerakan, merupakan tempoh paling sukar buatnya.“Ini adalah tempoh yang paling sukar,” katanya, merujuk kepada sekatan pergerakan penuh yang dilaksanakan di seluruh negara ketika ini.“Biasanya saya dapatlah kumpul sekitar RM50 sehari daripada menjual tin untuk dikitar semula. Ini cukup untuk saya beli makanan dan sekotak rokok.”Namun ketika ini, oleh kerana semakin kurang orang keluar dari rumah mereka, Firuz buntu, pendapatannya terhenti.“Saya akan tidur kelaparan lagi malam ini,” katanya selamba.


Adakah ahli Umno hanya duduk diam, soal Dr Mahathir

Dr Mahathir Mohamad mempersoalkan sama ada ahli Umno akan berdiam diri dan terus melihat parti itu dikawal oleh pemimpin yang hanya mahu melindungi kepentingan peribadi mereka.
Ini selepas parti Melayu tersebut memutuskan tiada pertandingan untuk dua jawatan tertinggi pada perhimpunan agungnya baru-baru ini.
Pemilihan Umno dijangka berlangsung selewat-lewatnya 19 Mei ini.
Dr Mahathir berkata, prestasi parti itu dalam pilihan raya umum secara konsisten merosot selama bertahun-tahun berikutan tindakan penggantinya – Abdullah Badawi, Najib Razak dan Ahmad Zahid Hamidi – yang menurutnya tidak berminat untuk memperjuangkan "bangsa, negara dan agama".
“Perlembagaan Umno memperuntukkan ahli menukar pemimpin. Tetapi ahli Umno ternampak bersedia mengekalkan pemimpin yang sedang dicaj pun.
“Sekarang presiden Umno sedang hadapi caj. Apakah ahli Umno akan terus sokong Umno?”
Zahid berdepan 47 pertuduhan termasuk 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik Yayasan Akalbudi.
Mahathir berkata, tindakan terbaru Zahid tiada bezanya, sambil mengatakan presiden Umno itu bersedia untuk meninggalkan prinsip parti demi menyelamatkan dirinya daripada tuduhan jenayah.
Beliau berkata ini termasuk langkah Zahid bekerjasama dengan Anwar Ibrahim dan DAP.
“Kita akan lihat sama ada Anwar akan selamatkan Zahid dari dibicarakan atau tidak. Apakah reformasi Anwar termasuk ‘The Rule of Law’.”
Katanya, Zahid takut akan disabitkan kesalahan jika tidak dilantik sebagai timbalan perdana menteri.
“Sebab itu ia tidak benar pertandingan jawatan presiden dan timbalan presiden dalam Perhimpunan Agong Umno.
“Dengan itu Umno terus dikuasai oleh presiden yang sedang dibicarakan kerana rasuah.
“Besar kemungkinan dalam PRU kerusi Umno merosot lagi.”


Hampir 15 juta terkorban akibat Covid-19 pada 2020-21, kata WHO

Pertubuhan Kesihatan Sedunia (WHO) pada Khamis memaklumkan hampir 15 juta kematian di seluruh dunia dikaitkan secara langsung atau tidak langsung dengan pandemik Covid-19 menjelang akhir 2021.Menurut anggaran WHO, jumlah korban keseluruhan akibat Covid-19 adalah kira-kira 14.9 juta antara 1 Januari 2020 hingga 31 Disember 2021.Angka ini berdasarkan perbezaan antara jumlah dan anggaran kematian jika tanpa wabak berdasarkan data dari tahun-tahun sebelumnya.Selain kematian akibat jangkitan Covid-19 secara langsung, “kematian tidak langsung” adalah keadaan kesihatan lain yang menyebabkan orang ramai tidak dapat mengakses sistem kesihatan dan rawatan, kerana wabak itu, lapor Xinhua.Menurut WHO 84% kematian tertumpu di kawasan Asia Tenggara, Eropah dan Amerika, dan kira-kira 68% di 10 negara di seluruh dunia.Negara berpendapatan sederhana menyumbang 81% dari 14.9 juta kematian, manakala negara berpendapatan tinggi dan berpendapatan rendah masing-masing menyumbang 15 dan empat peratus.Angka kematian global lebih tinggi dalam kalangan lelaki (57%) berbanding wanita (43%) dan lebih tinggi terhadap golongan warga emas.“Data ini bukan sahaja menunjukkan kesan pandemik tetapi keperluan agar semua negara melabur dalam sistem kesihatan yang lebih berdaya tahan bagi mengekalkan perkhidmatan kesihatan kritikal semasa krisis, termasuk sistem maklumat kesihatan lebih kukuh,” Ketua Pengarah WHO Tedros Adhanom Ghebreyesus berkata dalam satu kenyataan.


Saya tiada niat reka cerita kait Guan Eng dalam kes rasuah, kata pengarah Zenith

Pengarah syarikat Consortium Zenith Construction Sdn Bhd (CZCSB) Zarul Ahmad Mohd Zulkifli memberitahu Mahkamah Sesyen Kuala Lumpur bahawa beliau terhutang budi kepada bekas ketua menteri Pulau Pinang Lim Guan Eng.
Zarul, 62, berkata beliau tidak mempunyai sebarang niat untuk mereka-reka keterangan dan mengaitkan nama Lim dalam kes rasuah pembinaan jalan utama dan terowong dasar laut di Pulau Pinang.
“Saya tiada niat untuk mereka cerita terhadap YB Lim kerana saya terhutang budi dengan beliau. Saya kalau boleh tidak mahu mengaitkan beliau dalam mana-mana kes,” katanya pada perbicaraan kes Lim.
Beliau berkata beliau mengarahkan bekas pengarah dan bekas naib presiden kanan kewangan dan perkhidmatan korporat CZCSB, iaitu Ibrahim Sahari dan Azli Adam untuk menggunakan invois dan baucar bayaran yang dipalsukan, untuk menutup jejak pembayaran tunai yang dibuat kepada Lim.
Saksi pendakwaan ke-23 itu dalam keterangannya di mahkamah sebelum ini berkata Lim meminta suapan sebanyak 10 peratus daripada keuntungan yang akan diperoleh syarikatnya dalam projek pembinaan itu.
Menjawab soalan timbalan pendakwa raya Wan Shaharuddin Wan Ladin sama ada arahan untuk memalsukan invois dibuat untuk mengelakkan dirinya disiasat dan bukan bagi mempertahankan Lim, Zarul berkata langkah membuat invois palsu itu diambil agar nama Lim tidak terdapat dalam mana-mana akaun CZCSB.
Zarul berkata selepas dibebaskan daripada tahanan Suruhanjaya Pencegahan Rasuah Malaysia (SPRM) pada awal Januari 2018 berhubung siasatan kes rasuah tersebut, beliau telah berjumpa dengan Ibrahim serta Azli dan memberitahu perkara sebenar iaitu invois dan baucar berkenaan adalah pembayaran kepada Lim.
Ditanya Wan Shaharuddin mengenai dua kenyataan yang dikeluarkannya kepada pihak media pada Julai 2018, Zarul Ahmad berkata Lim telah mengarahkannya supaya berbuat demikian bagi mengelak CZCSB disiasat lanjut oleh SPRM.
“Saya terima arahan daripada Lim supaya mengeluarkan kenyataan media itu untuk menampakkan seolah-olah saya dipaksa ketika memberikan kenyataan kepada SPRM berkenaan kes rasuah terowong itu,” katanya.
Lim berhadapan pertuduhan pindaan menggunakan kedudukan sebagai ketua menteri Pulau Pinang untuk menerima rasuah RM3.3 juta, dalam membantu syarikat milik Zarul bagi mendapatkan projek pembinaan bernilai RM6,341,383,702, di Pejabat Ketua Menteri Pulau Pinang, Komtar, George Town antara Januari 2011 hingga Ogos 2017.
Bagi pertuduhan pindaan kedua, Lim didakwa meminta suapan dari Zarul sebanyak 10% daripada keuntungan diperoleh syarikat itu, sebagai penghargaan mendapatkan projek itu dan dituduh melakukan perbuatan berhampiran The Garden Hotels, Lingkaran Syed Putra, Mid Valley City, di Kuala Lumpur pada Mac 2011.
Lim yang juga bekas setiausaha agung DAP turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat, yang didakwa mempunyai kaitan dengan projek terowong dasar laut itu.
Dia didakwa melakukan perbuatan itu di Pejabat Tanah dan Galian Pulau Pinang, Tingkat 21, Komtar pada 17 Februari 2015 dan 22 Mac 2017.
Perbicaraan di hadapan hakim Azura Alwi bersambung 4 Ogos ini.


Pengurusan rayuan kes rasuah projek solar Rosmah 19 Disember depan

Tarikh akhir pengurusan kes rayuan Rosmah Mansor terhadap sabitan dan hukuman penjara 10 tahun serta denda RM970 juta bagi kesalahan rasuah membabitkan projek solar hibrid bernilai RM1.25 bilion untuk 369 sekolah luar bandar di Sarawak ditetapkan pada 19 Disember ini.
Timbalan pendakwa raya Poh Yih Tinn memberitahu pemberita, tarikh itu ditetapkan oleh timbalan pendaftar Mahkamah Rayuan Norkamilah Aziz ketika pengurusan kes, hari ini.
Menurut Poh, pihak pendakwaan akan memohon supaya rayuan Rosmah terhadap keputusan hakim Mahkamah Tinggi Kuala Lumpur Mohamed Zaini Mazlan yang menolak permohonannya supaya hakim itu menarik diri daripada mendengar perbicaraan kes dan membuat keputusan mengenai kes solar tersebut didengar bersama dengan rayuan untuk mengenepikan sabitan dan hukuman yang dijatuhkan oleh hakim berkenaan.
Prosiding yang berlangsung secara dalam talian itu turut disertai peguam Jagjit Singh dan Akberdin Abdul Kader, mewakili Rosmah.
Rosmah, 70, yang memfailkan petisyen rayuan pada 13 Oktober lepas, telah mengemukakan 127 alasan, antaranya mendakwa keseluruhan keputusan Hakim Mohamed Zaini yang menjatuhkan hukuman terhadapnya adalah berat sebelah dan tidak berlandaskan pertimbangan yang betul.
Pada 1 September lalu, hakim Mohamed Zaini mendapati Rosmah bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun serta denda RM970 juta.
Mahkamah juga memerintahkan isteri bekas Perdana Menteri Najib Razak itu dipenjara 30 tahun jika gagal membayar denda itu.
Bagaimanapun, Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.
Rosmah dituduh atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Saidi Abang Samsudin.


Isu pembekalan buruh asing, tanah rizab Melayu tumpuan Dewan Rakyat hari ini

Isu berkaitan pembekalan tenaga buruh asing ke negara ini dan kadar keluasan asal tanah rizab Melayu di Semenanjung dijangka menjadi tumpuan Dewan Rakyat hari ini.
Menurut Aturan Urusan Mesyuarat yang disiarkan di laman rasmi Parlimen, Chow Kon Yeow (PH-Batu Kawan) bertanyakan menteri sumber manusia mengenai senarai rundingan yang sedang, telah dan juga dalam proses dengan negara berpotensi membekalkan tenaga buruh ke dalam negara.
Soalan itu dikemukakan Chow pada sesi Pertanyaan-pertanyaan Bagi Jawab Lisan yang turut meminta jumlah bilangan pekerja yang dijangka dibawa masuk dan tempoh untuk mengatasi isu kekurangan tenaga buruh yang dihadapi setiap industri pada masa ini.
Mohd Shafie Apdal (Warisan-Semporna) turut meminta menteri sumber manusia menyatakan sama ada kerajaan akan merangka satu dasar yang jelas dan kukuh bagi mengatasi isu kekurangan tenaga kerja di samping mengelak berlaku kebanjiran warga asing dalam negara.
Turut dijangka menjadi tumpuan ialah pertanyaan Ismail Abd Muttalib (PN-Maran) kepada menteri sumber asli, alam sekitar dan perubahan iklim mengenai jumlah keluasan asal Tanah Rizab Melayu mengikut negeri di Semenanjung dan langkah kerajaan mengatasi isu keluasan yang semakin berkurangan.
Selain itu, Hasni Mohammad (BN-Simpang Renggam) turut meminta menteri sumber asli, alam sekitar dan perubahan iklim menyatakan status terkini mengenai hasrat negara menuju 'Carbon Neutral' menjelang 2050 di bawah Rancangan Malaysia Ke-12.
Selesai sesi itu, Rang Undang-undang Kesalahan-kesalahan Seksual Terhadap Kanak-kanak (Pindaan) 2023 dijangka akan dibentangkan untuk bacaan kali kedua hari ini.


Rosmah dakwa peguam negara langkau bidang kuasa lantik Sri Ram ketuai pendakwaan

Rosmah Mansor mendakwa Peguam Negara Idrus Harun bertindak melangkaui bidang kuasanya apabila melantik Gopal Sri Ram sebagai timbalan pendakwa raya kanan bagi menerajui siasatan berkaitan skandal 1Malaysia Development Berhad (1MDB) dan melakukan pendakwaan ke atas mereka yang terlibat.Isteri bekas perdana menteri Najib Razak itu berkata demikian melalui afidavit sokongan yang difailkan bersama notis usul bagi menyingkirkan Sri Ram sebagai timbalan pendakwa raya kanan untuk mengetuai pendakwaan dalam kes pengubahan wang haram dan pengelakan cukai yang dihadapinya.Notis usul itu difailkan semalam (27 Januari) dan media memperoleh salinan dokumen itu daripada peguam Rosmah, Geethan Ram Vincent hari ini.Dalam afidavit sokongan itu, Rosmah berkata selepas meneliti surat pelantikan bekas hakim Mahkamah Persekutuan itu sebagai timbalan pendakwa raya kanan mengikut Seksyen 376 (3) Kanun Tatacara Jenayah bertarikh 21 Mei 2021, didapati pelantikan itu tidak merujuk kepada kes dihadapinya.Rosmah berkata jika mahkamah berpendapat bahawa Idrus telah bertindak secara teratur selaras dengan kuasa statutorinya, maka Sri Ram masih bukan individu yang “layak dan sesuai” untuk menjalankan pendakwaan kes itu.“Saya menegaskan bahawa peguamcara saya akan berhujah lanjut berkenaan perkara ini secara terperinci ketika pendengaran permohonan ini kelak dan adalah jelas bahawa Sri Ram harus disingkirkan sebagai timbalan pendakwa raya kanan dalam kes ini,” katanya.Sementara itu, menerusi notis usul berkenaan, Rosmah mendakwa pelantikan Sri Ram adalah tidak sah di sisi undang-undang dan terbatal.Permohonan berkenaan akan didengar di hadapan hakim Mahkamah Tinggi Mohamed Zaini Mazlan pada 3 Februari ini.Rosmah, 70, berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, dari 1 Mei 2014 hingga 1 Mei 2018.


Ejekan Tony Pua tunjukkan peranan MCA sebagai ‘pembangkang’ dalam BN, kata penganalisis

Ejekan terhadap MCA oleh seorang pemimpin DAP walaupun kedua-dua parti itu kini berada dalam kerajaan campuran seakan menunjukkan kedudukan tidak rasmi parti gabungan Barisan Nasional (BN) itu sebagai suara pembangkang, walaupun pemimpinnya akur selepas pada awalnya menentang kerjasama dengan Pakatan Harapan (PH).
Presiden MCA Wee Ka Siong yang menjadi salah seorang daripada dua ahli parti itu yang menjadi ahli Parlimen berkata MCA akan melawan rasuah dan salah guna kuasa dalam BN sebagai salah satu daripada 18 resolusi yang diluluskan dalam perhimpunan agung tahunan (AGM) parti itu, yang diadakan secara tertutup di Kuala Lumpur pada 18 Disember lalu.
Bagaimanapun, hasrat MCA itu menjadi sasaran ejekan bekas ahli Parlimen DAP, Tony Pua yang mengatakan parti komponen gabungan itu sebagai pemuja “raja kleptokrat”, merujuk kepada bekas perdana menteri Najib Razak yang kini sedang menjalani hukuman 12 tahun penjara.
“LoL. Untuk parti yang memuja Najib Razak. Yang tidak pernah sekali pun mencela raja kleptokrat. Tidak pernah mengambil tanggungjawab dan meminta maaf kepada rakyat Malaysia walaupun selepas penjahat (crook) itu dipenjarakan.
“Cis,” tulis Pua di Facebook pada petang hari yang sama sebagai kapsyen kepada perkongsian pautan artikel dari sebuah portal berita.
Kenyataan Pua itu turut mengundang reaksi kurang senang dari warganet yang menggesa supaya beliau berdiam diri dan tidak membuat sebarang ulasan yang boleh mengganggu kestabilan politik kerajaan semasa.
“Tony Pua, sila jaga mulut kamu. Jika kamu terus membawa benda-benda di masa lalu maka Kerajaan Perpaduan sekarang juga akan tumbang tidak lama lagi kerana keangkuhan kamu sendiri.
“Kamu boleh melihat sendiri laman FB Najib Razak kerana dia juga menyebut bahawa….jaga mulut kamu,” tulis JB Suren di ruangan komen.
Malah, ada juga yang mempertikai mengapa Pua hanya “berbunyi” kepada Wee dan bukannya kepada para pemimpin Umno.
“Bagaimana pula parti yang memuja Zahid dan Umno, lihat Pakatan Harapan (PH) sekarang,” tulis Joshua Lau.
Sementara itu, seorang penganalisis tempatan berkata kedudukan MCA yang dilihat sebagai blok “pembangkang” dalam BN membuka ruang kepada pihak-pihak tertentu membuat kritikan terhadapnya.
Liew Wui Chern dari Universiti Tunku Abdul Rahman berkata ini berlaku sejak di peringkat awal lagi apabila MCA enggan menyertai kerajaan yang diterajui Pengerusi PH Anwar Ibrahim selepas Pilihan Raya Umum ke-15 (PRU15) lalu.
Katanya, keberadaan MCA dalam kerajaan semasa hanya untuk mencukupkan bilangan sokongan kepada Anwar sebagai perdana menteri.
Manakala posisi DAP pula jelas sebagai parti memerintah dalam kerajaan semasa kerana menyertai kerajaan selepas PRU15 bahkan beberapa ahli Parlimennya juga dilantik menganggotai Kabinet sebagai menteri dan timbalan menteri.
“Jadi, dari peringkat pembuat keputusan dasar atau di peringkat parti, anda boleh lihat satu pihak parti pemerintah, satu lagi parti pembangkang dalam parti pemerintah atau pakatan pemerintah, apa pun yang kita namakan.
“MCA ialah parti pembangkang dalam pakatan pemerintah. Inilah kedudukan MCA dalam BN,” katanya kepada MalaysiaNow.
Selepas PRU15, Wee berkata bahawa MCA bersedia untuk memainkan peranan sebagai pembangkang, "untuk menyediakan semak dan imbang bagi kerajaan yang akan datang".
Beliau adalah salah seorang daripada beberapa pemimpin BN yang berkata bahawa gabungan itu harus menerima kekalahannya,  selain bekas perdana menteri Ismail Sabri Yaakob dan timbalan presiden Umno Mohamad Hasan.
Beliau juga merupakan salah seorang pemimpin BN yang tidak sehaluan dengan Presiden Umno Ahmad Zahid Hamidi kerana mahu membentuk kerjasama dengan PH dan menyokong Anwar sebagai perdana menteri ke-10.
Mereka juga lantang menyuarakan tidak bersetuju dengan tindakan Zahid menyerahkan surat kepada Istana Negara bagi menyatakan sokongan kepada Anwar kerana bertentangan dengan pendirian yang diputuskan dalam majlis tertinggi BN yang mahu menjadi blok pembangkang di Parlimen.
BN kini menjadi sebahagian daripada kerajaan persekutuan dengan Zahid kembali menjadi timbalan perdana menteri selepas meninggalkan pejabat tersebut sebelum PRU14 lalu.
Bagaimanapun, parti komponen BN, MIC dan MCA tidak mendapat sebarang jawatan di dalam senarai jemaah menteri dan timbalan menteri berbanding Umno dengan enam lantikan menteri dan lima timbalan menteri.
Dalam pada itu, Liew menegaskan kenyataan yang dibuat oleh bekas pemimpin DAP Selangor itu terhadap MCA hanya pandangan peribadi dan bukannya mewakili parti tersebut.
Perkembangan itu, katanya, tidak akan membawa masalah yang serius atau menggugat kerjasama antara BN dan PH di peringkat pentadbiran pusat.
“Apa yang boleh kita katakan, sekurang-kurangnya, DAP kini tidak hentam apa-apa mengenai Umno. Mereka hanya hentam MCA.”


Nelayan akan serah memorandum bantah projek tambak laut kepada Agong

Lebih 4,000 orang terutama nelayan mengadakan perhimpunan aman membantah projek Tambakan Laut Selatan Pulau Pinang (PSI) yang dijalankan Pantai Sungai Batu, di Teluk Kumbar di Balik Pulau.
Pengerusi Persatuan Nelayan Negeri Pulau Pinang (PenMutiara) Ibrahim Che Ros berkata pihaknya akan menyerahkan memorandum bantahan projek tersebut kepada Yang di-Pertuan Agong Sultan Abdullah Sultan Ahmad Shah untuk memohon agar baginda dapat melihat nasib nelayan di Pulau Pinang.
“Pihak kami sedang menyiapkan memorandum itu dan akan menyerahkan kepada Yang di-Pertuan Agong dalam masa terdekat supaya baginda dapat melihat nasib kami nelayan di sini jika projek PSI tersebut diteruskan dan seterusnya membantu kami.
“Kami juga merancang untuk mengadakan perhimpunan membantah projek PSI di Parlimen dalam masa terdekat dan menyerahkan memorandum kedua bantahan projek ini kepada Perdana Menteri Datuk Seri Anwar Ibrahim. Kami sangat berharap beliau dapat mendengar suara nelayan,” katanya kepada pemberita selepas mengadakan perhimpunan aman itu hari ini.
Perhimpunan aman itu bermula pada 10.30 pagi dan berakhir kira-kira sejam kemudian tanpa sebarang insiden yang tidak diingini dihadiri penduduk setempat serta ahli pertubuhan bukan kerajaan antaranya Penang Forum, Sahabat Alam Malaysia (SAM), Lestari Khazanah Alam Pulau Pinang (LEKAS) serta Persatuan Pengguna Pulau Pinang (CAP).


Sorry.


Penolong pegawai agama mengaku tidak bersalah terima suapan RM26,800

Seorang penolong pegawai agama mengaku tidak bersalah di Mahkamah Sesyen Johor Bahru hari ini, atas tiga pertuduhan menerima suapan wang berjumlah RM26,800 antara Oktober hingga November, dua tahun lepas.Tertuduh Nurul Hazlin Hashim, 37, membuat pengakuan berkenaan selepas kesemua pertuduhan dibacakan di hadapan Hakim Abdul Kamal Arifin Ismail.Mengikut kertas pertuduhan pertama, Nurul Hazlin yang ketika itu penolong pegawai hal ehwal Islam Jabatan Agama Islam Negeri Johor (JAINJ), didakwa secara rasuah menerima suapan wang berjumlah RM12,800 ke akaun bank miliknya daripada pemilik sebuah syarikat pembekalan.Ia adalah sebagai dorongan untuknya mencadangkan syarikat terbabit mendapatkan kerja bagi Seminar Aqidah Ahli Sunnah Wal Jamaah Saudara Kita Negeri Johor 2019.Bagi pertuduhan kedua dan ketiga pula, tertuduh menerima suapan wang masing-masing berjumlah RM7,000 di dalam akaun bank miliknya daripada syarikat sama sebagai dorongan untuknya mencadangkan syarikat tersebut untuk mendapatkan kerja bagi Program Santuni Orang Asli Siri 2 2019 dan Program Santuni Orang Asli Siri 3 2019.Kesemua kesalahan itu dilakukan sekitar 27 Oktober 2019 sehingga 4 November 2019 di sebuah bank dekat Simpang Renggam.Dia didakwa di bawah Seksyen 16(a) (B) Akta Suruhanjaya Pencegahan Rasuah Malaysia 2009, yang membawa hukuman penjara maksimum 20 tahun dan denda tidak kurang daripada lima kali ganda nilai suapan atau RM10,000, mengikut mana-mana yang lebih tinggi.Kes dikendalikan Pegawai Pendakwa Suruhanjaya Pencegahan Rasuah Malaysia (SPRM) Nur Mahirah Mohd Pauzi manakala tertuduh tidak diwakili peguam.Terdahulu, Nur Mahirah memohon mahkamah menetapkan jaminan sebanyak RM40,000 dengan seorang penjamin,  pasport diserahkan pada mahkamah selain tertuduh diminta melapor diri ke Pejabat SPRM setiap bulan.Bagaimanapun, tertuduh dalam rayuannya memohon mahkamah menetapkan jaminan rendah dengan alasan dia mengalami masalah kewangan yang teruk.Mahkamah kemudian memerintahkan tertuduh diikat jamin RM10,000 dengan seorang penjamin dan pasportnya perlu diserahkan kepada mahkamah.Mahkamah menetapkan tarikh sebutan semula kes pada 3 Mac depan bagi penyerahan dokumen dan lantikan peguam tertuduh.


Nagaenthran alami delusi pulang ke rumah ketika tarikh baru rayuan hukuman mati ditetapkan

Kebimbangan timbul berhubung kemerosotan keadaan mental Nagaenthran K Dharmalingam, seorang banduan Malaysia yang dijatuhkan hukuman mati di Singapura, ketika tarikh baru ditetapkan bagi rayuannya dalam usaha terakhir untuk membolehkan nyawanya diselamatkan.Setakat ini, Perdana Menteri Ismail Sabri Yaakob, Yang di-Pertuan Agong dan taikun perniagaan Richard Branson antara yang menyatakan sokongan dan rayuan agar kerajaan Singapura dapat memberikan pelepasan kepada Nagaenthtran.Kumpulan pengamal undang-undang berpangkalan di UK Reprieve berkata rayuan itu dijadualkan pada 30 November ini berikutan penangguhan pelaksanaan diberikan selepas Nagaenthran didiagnosis Covid-19 sebelum percubaan terakhirnya di mahkamah bagi menghentikan pelaksanaan hukuman mati terhadapnya pada 10 November lalu.Kumpulan itu berkata adik lelaki kepada Nagaentran, Navinkumar melawatnya di penjara dan mendapati keadaan mentalnya telah “merosot dengan teruk”.“Saya tidak fikir dia tahu bahawa dia akan dihukum bunuh. Dia nampak seakan tidak faham langsung apa yang dia hadapi,” kata Navinkumar dalam satu kenyataan.“Ketika saya melawatnya, dia bercakap tentang mahu pulang ke rumah dan makan makanan yang dimasak di rumah bersama keluarga. Hati saya hancur kerana dia seolah-olah menyangka dia akan pulang ke rumah.”Navinkumar berkata Nagaenthran juga mengalami “delusi lain” dan bercakap mengenai “mahu mandi selama tiga jam dan duduk di taman”.“Dia juga tidak dapat mengingati perkara paling asas dan beberapa hal yang dia katakan tidak begitu jelas.”Nagaentran ditahan pada 2009 kerana membawa 43 g heroin ke Singapura, negara yang memiliki undang-undang kesalahan dadah paling keras di dunia.Diagnosis keupayaan mentalnya mendapati dia memiliki IQ 69 – di bawah nilai ambang 70 di mana seseorang individu itu boleh diisytiharkan sebagai kurang keupayaan intelek.Dia bagaimanapun dijatuhi hukuman mati pada 2010 dan akan menjalani hukuman gantung sampai mati pada 10 November lalu selepas gagal dalam beberapa rayuan.Hukuman tersebut diteruskan walaupun penyokongnya mendakwa ketidakupayaan intelektualnya menyebabkan dia tidak boleh membuat keputusan rasional.Kumpulan hak asasi manusia melancarkan kempen bagi menyelamatkan nyawanya.Pada 3 November, puluhan aktivis masyarakat sivil berkumpul di luar Parlimen Malaysia bagi mengetengahkan kesnya kepada ahli Parlimen.Pengkritik juga mengingatkan kerajaan Singapura tentang kewajipannya untuk mematuhi perjanjian antarabangsa yang melarang hukuman mati bagi orang kurang upaya (OKU) mental.Namun republik itu menolak bantahan tersebut, mengatakan Nagaentran sedar mengenai tindakannya dan mendakwa dia memalsukan keadaan mentalnya dengan mengubah kelayakan akademiknya bagi menunjukkan dia memiliki IQ rendah.Susulan kenyataan itu, ia mendapat kecaman dari NGO Lawyers for Liberty, pengkritik lantang terhadap rekod hak asasi manusia Singapura, khususnya dalam cara pengendaliannya mengenai banduan bilik akhir yang disabitkan kesalahan dadah.“Alasan untuk mempunyai dasar antidadah yang keras tidak dapat memperbaiki atau membenarkan hukuman gantung terhadap orang kurang upaya mental. Tiada sebarang alasan yang boleh menjadikan pelaksanaan ini betul atau menyenangkan bagi mana-mana orang yang berfikiran waras,” kata kumpulan itu.Ismail menulis surat kepada rakan sejawatnya di Singapura Lee Hsien Loong pada awal November, memohon kelonggaran diberikan kepada Nagaentran.Dalam surat kepada Lee Hsien Loong, Ismail berkata beliau memahami keengganan kerajaan Singapura untuk menghentikan pelaksanaan hukuman itu berdasarkan semua proses perundangan sudah digunakan, namun berharap rayuan mengenai Nagaenthran boleh dipertimbangkan “semata-mata atas dasar kemanusiaan”.Sementara itu, jutawan syarikat penerbangan Britain, Branson menggesa presiden Singapura untuk memberikan pengampunan kepada Nagaenthran, mengatakan sabitan terhadap Nagaenthran K Dharmalingam adalah satu contoh kes di seluruh dunia di mana ramai orang miskin dipaksa menyeludup dadah untuk menampung kehidupan dan terpaksa menanggung “hukuman mati” sementara dalang sebenar terus menjalankan perniagaan haram yang sangat menguntungkan.Baru-baru ini didedahkan di Dewan Rakyat bahawa Yang di-Pertuan Agong Sultan Abdullah Sultan Ahmad Shah juga menulis surat kepada Singapura, meminta presiden meringankan hukuman atau membebaskan Nagaenthran.Petisyen yang menyeru agar hukuman mati terhadapnya dihentikan ditandatangani lebih 90,000 orang.Reprieve berkata hukuman mati Nagaenthran hanya ditangguhkan sementara menunggu rayuannya, di mana boleh menyebabkan risiko hukuman gantung dilaksanaan secara “segera” jika rayuannya ditolak.“Fakta menyayat hati Nagaenthran yakin dia akan pulang ke rumah keluarganya menunjukkan bahawa dia tidak memahami sepenuhnya bahawa dirinya sedang menghadapi hukuman mati, menambah bukti sedia ada yang Nagaenthran tidak memiliki keupayaan mental untuk dihukum bunuh,” kata pengarahnya, Maya Foa.“Perdana Menteri Lee Hsien Loong juga telah menyatakan dengan jelas komitmennya untuk memperjuangkan hak OKU. Membiarkan kepalsuan ini berlaku hanya membiarkan janji-janji komitmen itu sia-sia belaka.”


Kes harian lepasi 2,500 jangkitan, 11 lagi terkorban

2,516 kes baru Covid-19 direkodkan semalam menjadikan jumlah keseluruhan sebanyak 4,971,936 kes.
Sebanyak 2,643 pesakit turut dilaporkan sembuh, menjadikan jumlah keseluruhan kes sembuh sebanyak 4,908,313.
Ketika ini, 27,003 kes aktif direkodkan di mana 25,071 atau 92.8% daripadanya menjalani kuarantin kendiri.
Tiada pesakit di pusat kuarantin sementara 1,839 (6.8%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 93 kes dan 59 daripadanya memerlukan bantuan alat pernafasan.
11 lagi kes kematian dicatatkan menjadikan keseluruhan korban akibat wabak itu sebanyak 36,620 orang.


Calonkan Ismail sebagai PM, tunjukkan Umno sedia hadapi PRU15, kata Tok Mat

Keputusan Umno mencalonkan Ismail Sabri Yaakob sebagai calon perdana menteri pada Pilihan Raya Umum ke-15 (PRU15), menunjukkan kesepakatan dan kestabilan parti itu menghadapi PRU15.Timbalan Presiden Umno Mohamad Hasan berkata keputusan itu juga jelas menunjukkan kematangan parti, sekali gus menutup spekulasi bahawa parti itu berkecamuk dalam menentukan “poster boy”.“Bagi saya menghadapi pilihan raya, kita mesti uruskan ‘rumah tangga’ kita dulu, kita perlu pastikan dalam rumah tangga kita teratur, kalau rumah tangga berkecamuk, siapa yang nak kita tonjolkan, ia menjadi tanda tanya dan jadi berebut-rebut itu tidak baik bagi parti, jadi bila pucuk pimpinan dah memutuskan ini maka dalam parti lega.“Orang kata Umno berkecamuk, tak dapat pilih siapa ‘poster boy’, jadi kita jelas bahawa kita bersepakat perdana menteri sekarang adalah calon terbaik Umno kini bersatu, tenang dan bersiap sedia hadapi pilihan raya,” katanya.Beliau berkata demikian kepada pemberita selepas menghadiri Persidangan Pertama (Perasmian) Penggal Kelima Dewan Undangan Negeri (DUN) Negeri Sembilan Ke-14 hari ini.Mohamad yang juga Adun Rantau itu berkata tindakan menamakan Ismail itu juga, menunjukkan kestabilan Umno dengan tiada lagi masalah dalaman yang timbul, sekali gus parti itu boleh menyusun strategi menghadapi PRU15 nanti.Beliau yang juga Pengarah Pilihan Raya Umno itu turut mengulangi pendiriannya bahawa, tempoh sekarang hingga Jun ini merupakan masa terbaik sekiranya diadakan PRU15 berdasarkan faktor semangat dalam kalangan jentera pilihan raya, selepas kemenangan dalam PRN Melaka dan Johor.“Mood ‘feeling good’ itu masih ada, ketika ini juga kita lihat parti pembangkang dalam keadaan bercempera (pecah-belah), jadi sebagai perancang kepada parti, ini waktu terbaik diadakan PRU15.“Kita ikut ‘window’ fasa berfasa, masanya dari sekarang hingga Jun, kalau lebih (dari tempoh itu) kita tengok ‘window’ lain sebab dinamik politik berubah-ubah, kita tak boleh kata keadaan ini berpanjangan sehingga akhir tahun atau tahun hadapan, perlu kaji dengan teliti,” katanya.Mengulas mengenai persiapan PRU15, Mohamad berkata beliau akan ke setiap negeri selepas Ramadan, bagi memantau dan meneliti kerusi mana yang perlu difokuskan dan berpotensi untuk peroleh kemenangan.“Ada kawasan yang kita nak kekalkan, ada kawasan yang kita nak dapatkan dan ada kawasan yang kita nak kurangkan kekalahan, itu strategi saya, kita perlu berpijak di atas realiti, bukan semua kita mahu bertanding,” jelasnya.


PH bantu Najib kembali ke puncak kuasa?

Kebangkitan semula dalam arena politik bukanlah sesuatu yang mustahil, walau seteruk mana dosa seseorang pemimpin itu kepada rakyat dan negaranya.Semalam, keyakinan sedemikian berjaya diterjemah oleh Ferdinand “Bongbong” Marcos Jr melalui kemenangan bergayanya dalam pilihan raya presiden Filipina.Kebangkitan semula itu berlaku selepas 36 tahun keluarga diktator Marcos diusir dari Istana Malacanang oleh kebangkitan kuasa rakyat.Sejarah menunjukkan usaha kembali ke Istana Malacanang menjadi misi sepanjang hayat keluarga Marcos yang sinonim dengan kes pecah amanah, salah guna kuasa dan rasuah skala mega.Imelda Marcos umpamanya, mencuba nasib dalam pilihan raya presiden 1992 sejurus kembali dari buangan di Hawaii yang berakhir dengan kegagalan.Pada 2016, Bongbong pula menyertai pilihan raya sebagai calon timbalan presiden, yang juga berakhir dengan kekalahan.Kejayaan Bongbong semalam adalah hasil kempen yang bijak memanipulasi sentimen dan harapan rakyat selama bertahun-tahun tanpa putus asa.Beliau menghulurkan tangan mengajak rakyat Filipina bersama melangkah ke hadapan sambil “mengambus” sejarah kediktatoran dan penjarahan harta negara oleh bapanya, Ferdinand dan ibunya, Imelda.Jika Bongbong berjaya menghidupkan legasi Marcos di Filipina, adalah tidak mustahil ia juga boleh berlaku di mana-mana negara termasuk di Malaysia.Sudah empat tahun kita melihat bagaimana bekas perdana menteri, Najib Razak dan isterinya, Rosmah Mansor berusaha untuk kembali ke puncak kuasa.Dalam masa yang singkat berbanding keluarga Marcos, nampaknya usaha itu mula menghasilkan “bunga-bunga” kejayaan sehingga Najib (tanpa kelibat Rosmah) menjadi cukup popular.Bagi orang yang bertakwa, adalah sukar untuk mereka merungkai persoalan kenapa masih ada kelompok yang boleh memuliakan penjenayah yang sudah dijatuhi hukuman penjara 12 tahun dan denda RM210 juta oleh empat hakim di dua mahkamah.Najib dan Rosmah juga menikmati pelbagai keistimewaan seperti penangguhan hukuman penjara dan denda selain dirai sebagai VVIP dalam majlis negara.Perjalanan rayuan akhirnya dalam kes SRC di Mahkamah Persekutuan juga bergerak perlahan dan hanya akan bermula 15 Ogos ini selepas pasukan pembelaan Najib mengguna pelbagai helah untuk mencuri masa.Semalam, Najib dan anaknya, Nazifuddin mendapat satu lagi kejayaan apabila dbenar merayu di Mahkamah Persekutuan berhubung tuntutan tunggakan cukai berjumlah lebih RM1.7 bilion kepada Lembaga Hasil Dalam Negeri (LHDN).Pun begitu, perkembangan-perkembangan positif dalam kes mahkamah Najib bukanlah pelik jika kita mengambil kira faktor parti manakah yang mengetuai kerajaan pusat pada masa ini.Pakatan Harapan (PH) pula secara konsisten menyalahkan Muhyiddin Yassin kononnya memberi nyawa kepada Umno apabila bekerjasama dengan parti itu untuk membentuk kerajaan pusat pada 2020.Walhal jika dilihat secara menyeluruh, ia salah satu strategi baik untuk menjinakkan Umno yang cukup agresif menggoncang sentimen agama dan bangsa sewaktu pemerintahan PH.Jadi, adalah lebih selamat untuk Umno dan sekutu rapatnya pada masa itu, PAS dibawa masuk ke dalam kerajaan tanpa mengorbankan prinsip yang tidak memberi muka kepada kluster mahkamah baik dalam soal pelantikan anggota Kabinet atau kes mahkamah mereka.Akhirnya, sikap istiqamah itu menyebabkan Muhyiddin disabotaj kluster mahkamah Umno yang menarik balik sokongan kepadanya selepas tuntutan campur tangan kes mereka tidak dilayan.Terdahulu, sewaktu perdana menteri Ke-8 itu cuba mententeramkan kekusutan politik negara, pimpinan PH yang sarat kesumat dengan angkuhnya menolak tawaran perjanjian kepercayaan dan perbekalan (CSA).Sungguh “pelik bin ajaib” apabila PH selepas itu sanggup pula menandatangani memorandum persefahaman (MoU) dengan perdana menteri dari Umno, Ismail Sabri Yaakob sedangkan isi kandungannya hampir 100% sama dengan tawaran CSA Muhyiddin.Maka tidaklah salah jika PH dikatakan telah membantu kebangkitan semula Najib, Rosmah dan Umno ke puncak kuasa.Malah jika diteliti, Pengerusi PH, Anwar Ibrahim ada “chemistry” dengan Najib sehingga mereka berdua langsung tidak pernah menyerang di antara satu sama lain.Dan debat Anwar dan Najib berkaitan isu Sapura Energy malam esok, hanyalah pentas sandiwara bagi menggandakan populariti dua sekutu politik yang “berselingkuh” dalam kegelapan.Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Putrajaya setuju laksana vaksinasi dos ketiga

Putrajaya bersetuju untuk melaksanakan pemberian dos ketiga vaksin Covid-19 selepas 80% populasi dewasa menerima vaksinasi lengkap.Dalam sebuah kenyataan, Perdana Menteri Ismail Sabri Yaakob berkata pemberian vaksinasi penggalak itu akan melibatkan beberapa kumpulan.“Keutamaan pemberian dos ketiga ini akan tertumpu kepada kumpulan yang berisiko tinggi terlebih dahulu seperti anggota barisan hadapan kesihatan, pesakit kurang daya tahan imun, warga tua dengan komorbiditi dan individu yang tinggal atau bekerja di pusat jagaan jangka panjang.”Ismail berkata suntikan dos ketiga akan meningkatkan tahap imuniti dalam kalangan individu berisiko tinggi terhadap jangkitan Covid-19, yang mungkin menurun dalam tempoh tertentu selepas dos kedua.“Untuk itu, panel pakar perubatan dan kesihatan sedang membangunkan garis panduan pelaksanaan pemberian dos ketiga ini,” katanya.Beliau turut mengumumkan peruntukan sebanyak RM471.6 juta bagi meringankan beban kewangan perbelanjaan isi rumah B40 dan melatih diri membudayakan norma baharu, sekaligus membantu melindungi keluarga mereka daripada jangkitan virus Covid-19.Keluarga yang menerima Inisiatif Pakej Penjagaan Covid-19 (PPC) itu akan menerima pengagihan pek pelitup muka guna semula, kit ujian kendiri Covid-19, satu pulse oximeter, termometer dan risalah panduan penggunaan dan info kesihatan.Setakat semalam, 18,295,014 individu atau 78.2% daripada populasi dewasa di negara ini telah melengkapkan suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).Menerusi perkongsian infografik di laman Twitter rasminya hari ini, JKJAV memaklumkan setakat semalam juga, sebanyak 93.1% atau 21,938,426 individu daripada populasi dewasa sudah menerima sekurang-kurangnya satu dos vaksin.Bagi vaksinasi harian pula, sebanyak 232,559 dos suntikan vaksin diberikan semalam melibatkan 73,106 dos pertama dan 159,453 dos lengkap, menjadikan jumlah kumulatif pemberian dos vaksin menerusi Program Imunisasi Covid-19 Kebangsaan (PICK) adalah sebanyak 40,155,975 dos.


Bicara Najib pinda laporan audit 1MDB tangguh

Perbicaraan kes Najib Razak dan bekas ketua pegawai eksekutif 1Malaysia Development Berhad (1MDB) Arul Kanda Kandasamy atas dakwaan meminda laporan audit syarikat itu yang dijadualkan bersambung pada Isnin depan, ditunda ke Februari.Penangguhan itu susulan penguatkuasaan Perintah Kawalan Pergerakan (PKP) dari 13 hingga 26 Januari ini bagi mengekang penularan Covid-19.Perbicaraan akan bersambung pada 22 Februari di Mahkamah Tinggi di hadapan Hakim Mohamed Zaini Mazlan sekiranya PKP tidak dilanjutkan, demikian disahkan oleh Timbalan Pendakwa Raya Ahmad Akram Gharib ketika dihubungi hari ini.“Perbicaraan akan bersambung dari 22 hingga 24 Februari ini,” katanya menerusi aplikasi WhatsApp.Ditanya mengenai permohonan Najib untuk menggugurkan Timbalan Pendakwa Raya Kanan Gopal Sri Ram daripada pihak pendakwaan dalam kes itu yang dijadualkan didengar pada 27 Januari ini, Ahmad Akram berkata prosiding permohonan tersebut akan berlangsung seperti yang dijadualkan di mahkamah terbuka di hadapan Mohamed Zaini.Tujuh saksi pendakwaan termasuk bekas ketua setiausaha negara Ali Hamsa dan bekas ketua audit negara Ambrin Buang telah memberi keterangan dalam perbicaraan itu setakat ini dan pihak pendakwaan dijadualkan memanggil 11 saksi lagi dalam pendengaran kes yang kali terakhir dilangsungkan ialah pada 13 Oktober tahun lepas.Pada 12 Jun tahun lalu, Najib, 68, memfailkan permohonan untuk menggugurkan Sri Ram, disokong oleh dua afidavit – satu difailkan oleh Najib dan satu lagi oleh bekas peguam negara Mohamed Apandi Ali.Najib didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang telah dimuktamadkan ketua audit negara, sebelum laporan itu “sekali lagi dimuktamadkan” dan dibentang di hadapan Jawatankuasa Kira-Kira Wang Negara (PAC) bagi mengelak sebarang tindakan diambil terhadap beliau.Arul Kanda, 44, pula didakwa bersubahat dengan Najib dalam membuat pindaan tersebut bagi melindungi ahli Parlimen Pekan  itu daripada  tindakan tatatertib, sivil atau jenayah berkaitan 1MDB.Kedua-dua mereka didakwa menurut Seksyen 23(1) dan 24(1) Akta Suruhanjaya Pencegahan Rasuah Malaysia yang memperuntukkan hukuman penjara hingga 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Jabatan Peguam Negara dapati wujud kesalahan lain berhubung kehilangan wang AS$6.94 juta

Jabatan Peguam Negara hari ini berkata wujud beberapa kesalahan lain setelah mengkaji dan meneliti kertas siasatan berkaitan kes kehilangan wang AS$6.94 juta yang diterima pada 28 September 2021 daripada pihak Suruhanjaya Pencegahan Rasuah Malaysia (SPRM).“Jabatan Peguam Negara mendapati wujud kesalahan-kesalahan lain yang memerlukan siasatan lanjut dilakukan oleh agensi penguatkuasaan yang berkaitan.“Kertas siasatan telah dikembalikan untuk tindakan lanjut,” kata jabatan itu dalam sebuah kenyataan hari ini.SPRM sebelum ini mengesahkan penahanan tiga pegawainya bagi membantu siasatan dakwaan salah guna kuasa dan penyelewengan dalam urusan kes bekas Ketua Pengarah Organisasi Perisikan Luar Malaysia (MEIO) Hasanah Abdul Hamid.Pada Ogos 2018, SPRM menggeledah dan merampas sejumlah wang tunai dolar Amerika Syarikat dari sebuah unit kondominium di Cyberjaya.Pada 12 April lalu, Hasanah dilepas dan dibebaskan oleh Mahkamah Tinggi Kuala Lumpur daripada pertuduhan melakukan pecah amanah AS$12.1 juta (RM50.4 juta) milik kerajaan Malaysia.Beliau dilapor mahu menuntut semula wang berkenaan daripada SPRM, namun didakwa hanya tinggal sebahagian duit dan duit palsu.


Dr M pertikai rumah bernilai RM100 juta untuk ‘penyangak’

Dr Mahathir Mohamad hari ini mempertikaikan peruntukan sekitar RM100 juta untuk pembinaan rumah Najib Razak walaupun bekas perdana menteri itu sudah disabitkan kesalahan dan menunggu hukuman penjara.Bercakap di Dewan Rakyat, Mahathir menyifatkan Najib sebagai seorang “banduan” di mana beliau telahpun dijatuhi hukuman penjara 12 tahun dan didenda melebih RM200 juta berhubung dana 1MDB dan SRC International.“Setakat kita tahu dia adalah satu banduan yang didapati bersalah, dihukum 12 tahun penjara dan denda lebih RM200 juta.. Yang dia tak masuk penjara dan tak bayar denda.“Inikah jasa yang kerajaan yang ada sekarang ini nak balas budi? Jadi PM yang akan datang semua akan curi duit. Sebab lepas curi duit, dapat tambah duit lagi.. dan duit yang dicuri pun dibagi balik. Ini kerajaan baru dan dasar baru,” katanya.Menurut Mahathir, mengikut peraturan, belanjawan yang dikemukakan pada Dewan rakyat ini perlu dibahas sebelum ia dapat dilulus atau tidak, namun peruntukan tersebut didapati tidak dibentangkan oleh menteri kewangan.“Tetapi saya dapati bahawa ada satu item yang tak disebut dalam bajet tetapi sekarang ini sudah timbul di khalayak ramai. Bajet ini berkenaan hadiah kepada YB bekas perdana menteri, Najib,” kata ahli Parlimen Langkawi itu ketika mencelah ucapan penggulungan Menteri Kewangan Tengku Zafrul Aziz berkenaan Belanjawan 2022.Sebelum ini, MalaysiaNow melaporkan Najib memohon “keistimewaan” daripada kerajaan dalam bentuk sebuah rumah kediaman dengan keluasan 2.8 ekar bernilai RM100 juta yang terletak di kejiranan paling eksklusif Kuala Lumpur.“Keistimewaan” kepada Najib turut termasuk penganugerahan pemilikan sebuah tanah premium dengan keluasan lebih 120,000 meter persegi di Bukit Petaling, kawasan kejiranan eksklusif di tengah-tengah Kuala Lumpur, selain pembinaan banglo di kawasan itu melibatkan kos RM100 juta.Difahamkan Najib membuat permohonan rasmi kepada kerajaan awal tahun ini susulan lawatan ke tanah kosong tersebut.Mahathir turut menggesa penjelasan diberikan mengenai apakah jasa yang dibuat oleh Najib sehingga melayakkan beliau mendapat “hadiah” tersebut, sedangkan ahli Parlimen Pekan itu sudah sepatutnya sudah dimasukkan ke dalam penjara atas kesalahannya.“Saya sendiri masa jadi PM 22 tahun.. saya tak ambil satu keping tanah pun.. Cuma pencen saya sahaja.“Tapi ini buat kerja sekian lama, curi duit, seleweng duit, salah guna duit, salah guna kuasa, dapat hadiah RM100 juta.”Beliau terus menggasak dengan mempersoalkan peruntukan bagi rumah Najib itu, mengatakan RM40 juta bagi pembinaan sebuah rumah adalah satu jumlah yang besar.“RM60 juta untuk beli tanah dan RM40 juta untuk bangun satu bangunan untuk banduan ini. RM40 juta tu banyak sangat, buat rumah PM RM26 juta saja.. yang saya duduk situ dulu.“Tapi ini yang buat salah dapat RM100 juta, sepatutnya menteri kewangan jelaskan kenapa bagi wang kepada penyangak.“Ini orang patut ada dalam jail tapi dia bebas boleh pergi ke Singapura.”


Anwar, kenapa hanya bangkitkan isu Rohingya di China?

Dalam satu lawak ngeri ketika lawatan rasmi ke China minggu lepas, Perdana Menteri Anwar Ibrahim dalam pertemuan dengan Presiden China Xi Jinping membangkitkan isu Rohingya.
Ada dua sebab mengapa ia lawak ngeri. Pertama, Anwar sendiri mengakui yang China mengamalkan dasar tidak campur tangan walaupun mereka rapat dengan Myanmar, jadi mengapa masih bangkitkan?
Tambahan pula, isu Rohingya adalah isu salah sebuah ahli Asean, organisasi yang turut mengamalkan prinsip tidak campur tangan.
Ia merupakan salah satu prinsip teras pembentukan Asean, walaupun organisasi serantau itu dalam satu tindakan bersejarah pada 2021 tidak menjemput pemimpin Myanmar ke Sidang Kemuncak Asean di Brunei kerana isu rampasan kuasa junta.
Tindakan Anwar “bertanyakan” kepada Jinping tentang Rohingya secara tidak langsung adalah tindakan menjemput kuasa besar masuk campur dalam isu ahli Asean.
Kedua, ketika Anwar “bertanyakan” tentang Rohingya, etnik Uighur di Xinjiang yang terus ditindas tidak menjadi topik perbualan.
Krisis kemanusiaan Xinjiang disifatkan negara dunia antaranya, United Kingdom, Kanada dan Amerika Syarikat sebagai penghapusan bangsa dan Persatuan Bangsa-bangsa Bersatu (PBB) menganggapnya sebagai jenayah kemanusiaan.
Untuk konteks, dianggarkan terdapat 11 juta penduduk etnik Uighur beragama Islam menetap di Xinjiang.
Berdasarkan siasatan pelbagai badan hak asasi manusia dunia, kerajaan China memenjarakan lebih 1 juta orang etnik Uighur sejak 2017.
Bagi yang tidak dipenjara, mereka dikenakan sekatan beragama, dipantau ketat, menjadi buruh paksa dan menjalani proses pemandulan paksa.
Kalaupun kita mahu bersangka baik dengan pertanyaan Anwar kerana menurutnya “ada hampir 200,000 pelarian Rohingya” di Malaysia sebagai sebab beliau membangkitkan isu itu kepada Jinping, ia sekadar borak kosong.
Beliau sudah tahu jawapan Jinping dan kompleksiti hubungan antarabangsa yang setiap pertemuan adalah untuk mendapat manfaat terbaik membuatkan kita garu kepala. Ini bukan borak kedai kopi.
Isu penindasan Uighur adalah isu rumit kerana ia adalah program sistemik penindasan hak asasi ditaja negara.
China bukan asing dalam perkara ini, negara itu misalnya melaksanakan The Great Proletarian Cultural Revolution (1966-1976) dan One Child Policy (1980-2016).
Dalam kes penindasan Uighur, China menyifatkannya sebagai “program pendidikan semula” dalam “pusat latihan dan pendidikan vokasional”.
Pelbagai pemerhatian dan kajian pakar menganggarkan program itu bermula pada 2014 dan diperhebat pada 2017.
Pada tahun itu, pakar mengesan bukti pembinaan “pusat pendidikan semula baharu” dan peluasan fasiliti sedia ada untuk penahanan besar-besaran.
Laporan Reuters berdasarkan kajian imej satelit turut menemui 39 kem, meningkat tiga kali ganda antara April 2017 hingga Ogos 2018.
Keluasan kawasan ini bersamaan dengan saiz 140 padang bola sepak.
Malah, kajian ke atas perbelanjaan kerajaan tempatan dan pusat China turut mendapati bajet untuk pembinaan fasiliti berkaitan sekuriti di Xinjiang meningkat 20 bilion yuan pada 2017 sahaja.
Pada hujung 2019, gabenor Xinjiang mengatakan mereka yang ditahan sudah “bergraduasi” dan pusat sudah ditutup. Tetapi pada 2020, penyelidik Institut Dasar Strategik Australia (ASPI) mengenal pasti lebih 380 kem disyaki pusat tahanan berdasarkan kajian imej satelit.
Badan pemantau hak asasi global, Human Rights Watch turut melaporkan lebih setengah juta orang didakwa sejak 2017 di Xinjiang.
Menurut laporan Associated Press pula, di satu daerah dianggarkan satu daripada 25 orang dipenjara atas pelbagai dakwaan berkaitan keganasan, kesemua mereka daripada etnik Uighur.
Isu Rohingya di Myanmar juga tidak kurang dahsyat, selepas krisis pelarian Rohingya 2015 dan siri serangan tentera di Negeri Rakhine pada 2016 dan 2017, lebih sejuta orang menjadi pelarian di Bangladesh dan negara-negara Islam lain.
Lebih 100,000 orang Rohingya pula masih ditahan dalam kem di Myanmar.
Pertimbangan sekarang bukan untuk membandingkan krisis mana lebih buruk, persoalan sekarang mengapa Anwar hanya membangkitkan isu Rohingya?
Sehingga sekarang, pendirian rasmi Wisma Putra berkaitan isu Uighur adalah “tiada pandangan”, malah perwakilan negara juga tidak hadir ketika sesi mengundi Majlis Hak Asasi Manusia PBB untuk mengadakan sesi perdebatan berkaitan isu Uighur.
Untuk rekod, semua negara Islam dalam majlis seperti Pakistan, Qatar, Indonesia sama ada mengundi tidak untuk perdebatan atau tidak hadir mengundi.
Bagi Malaysia, yang sekian lama dikenali sebagai antara negara Islam progresif, tindakan itu sangat mengecewakan.
Negara kita tidak asing dalam perjuangan membela hak penganut Islam yang tertindas, misalnya kita antara paling aktif mengecam Israel dan membela hak pelarian ketika Perang Bosnia.
Mengapa dalam jenayah kemanusiaan terhadap Uighur ini kita membisu? Adakah kerana gentarkan kuasa dan kepentingan pelaburan China? Agaknya jika kita mempunyai hubungan diplomatik dan pelaburan ekonomi dengan Israel, perjuangan rakyat Palestin juga tidak akan dipandang.
Pentadbiran Anwar Ibrahim tidak boleh meneruskan legasi dasar diplomatik “tiada pandangan” dalam isu Uighur.
Kerajaan menjanjikan pembaharuan tata kelola dan dasar untuk kemakmuran negara dan sudah tiba masanya kita turut melakukan pembaharuan ke atas dasar luar.
Solidariti terhadap rakan seagama tidak boleh secara terpilih, atau inikah wajah sebenar Malaysia, hanya tunjuk berani kepada yang tidak memberikan apa-apa keuntungan kepada kita?
Khairul Adam adalah pembaca MalaysiaNow.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Jika bekalan vaksin sampai lebih awal

Perdana Menteri Muhyiddin Yassin mensasarkan 100% populasi dewasa di Malaysia akan menerima dos lengkap vaksin pada Oktober 2021.Ini adalah mesej yang memberi harapan dan satu bayangan kepada rakyat bahawa matahari akan terbit.Sebelum ini, pengumuman harian kerajaan mengenai jumlah jangkitan Covid-19 yang saban hari meningkat meskipun pelbagai inisiatif dilakukan sangat bersifat “doom and gloom”.Tapi semenjak minggu lalu, kerajaan Perikatan Nasional (PN) mula mengubah cara pengumuman.Kini, jangkitan Covid-19 diumumkan berdasarkan lima kategori iaitu kategori satu tidak bergejala, kategori dua bergejala ringan, kategori tiga jangkitan paru-paru, kategori empat jangkitan paru-paru dan memerlukan oksigen, dan kategori lima jangkitan paru-paru dan memerlukan ventilator.Ini memberikan kelegaan kerana data menunjukkan lingkungan 3 hingga 5% sahaja kes jangkitan harian yang bersifat kategori tiga ke atas.Selain itu, carta kementerian kesihatan juga mendapat nafas baru apabila kadar vaksinasi dimasukkan sebagai data utama di bahagian atas bagi menunjukkan berapa ramai rakyat yang kini dilindungi dengan satu dos atau dua dos vaksin.Lebih hebat, kadar vaksinasi negara adalah antara yang tertinggi di dunia pada hari ini.Setakat 17 Julai 2021, seramai 9.6 juta, atau 30% rakyat Malaysia mendapat sekurang-kurangnya satu dos vaksin, manakala 4.4 juta, atau 14% rakyat Malaysia lengkap dua dos vaksin.Ini adalah peningkatan lima kali ganda berbanding kadar vaksinasi kebangsaan pada 1 Jun 2021.Kecekapan kerajaan di dalam memberikan vaksinasi turut mendapat pujian daripada media di Australia.Bayangkan apakah yang berlaku jika bekalan vaksin yang dibeli kerajaan sampai lebih awal?Sudah tentu kerajaan PN menghabiskan masa memerah otak untuk mengekang wabak Covid-19 dengan melaksanakan pelbagai jenis perintah kawalan pergerakan yang menyusahkan rakyat dan ekonomi yang mengundang kemarahan rakyat.Dari sudut politik, sudah tentunya pihak yang berkepentingan diri tidak dapat mengambil kesempatan untuk mengugut kerajaan PN yang bermajoriti tipis.Ketika wabak Covid-19 mula melanda tahun lalu, kerajaan PN juga menunjukkan kecekapan untuk mengawal wabak Covid-19 menular.Malangnya, kejayaan mengawal Covid-19 tahun lalu disambut dengan kelekaan orang politik yang menyebabkan terjadinya Pilihan Raya Negeri Sabah dan juga rakyat sendiri yang terasa diri sudah selamat daripada Covid-19 yang akhirnya menyebabkannya menular ke seluruh negara.Kecekapan kerajaan PN melaksanakan program imunisasi kebangsaan perlu diberi galakan dan ruang secukupnya agar misi PM yang mensasarkan 100% populasi dewasa di Malaysia akan menerima dos lengkap vaksin pada Oktober 2021.Ahli-ahli politik yang ingin menumbangkan Muhyiddin kerana mendakwanya kehilangan populariti dan majoriti sepatutnya gembira dengan sasaran ini.Ini kerana PM sendiri sedang “menggali kubur” dengan menyediakan situasi yang sesuai untuk diadakan pilihan raya umum sebelum 2021 berakhir bagi musuh politiknya menumbangkannya secara selamat melalui demokrasi.Tidak cukup “gentleman” lagikah PM ini?


Ibu tunggal bimbang kos perubatan anak cecah RM2.7 juta

Seribu satu dilema mula menjengah perasaan dan fikiran Zaitul Akma Muhd Zin setiap kali memikirkan nasib dua anaknya yang sedang menghidap penyakit neuron otak kronik.Lebih merunsingkan, apabila memikirkan bekalan ubat salah seorang anaknya bakal berakhir kira-kira tiga bulan akan datang sekiranya tiada penaja yang sudi menanggung kos ubatan import dari Jerman itu.Anak bongsu Zaitul, Adib Aisy Rizqi yang kini berusia enam tahun menjalani rawatan terapi penggantian enzim melalui pentadbiran intratekal di kepalanya.Setakat ini, Adib menerima tajaan bekalan ubat-ubatannya dari sebuah syarikat farmaseutikal, BioMarin Pharmaceutical Inc dari America Syarikat sejak dua tahun lalu.Tajaan ubat-ubatan itu mencecah kos sebanyak RM2.3 hingga RM2.7 juta bagi tempoh rawatan selama dua tahun.Terapi perubatan itu mesti dijalankan seminggu sekali dan memerlukan mereka berada di hospital sepanjang hari.Ubat untuk terapi itu juga diimport dari Jerman, dan bekalan tidak selalunya ada.Zaitul Akma dibantu anak keduanya, Liyana, 15 mengisi ubat rutin harian pada picagari sebelum diberikan kepada dua anaknya di Damansara Damai.MalaysiaNow difahamkan, tajaan tersebut akan berakhir pada bulan Julai ini dan Zaitul masih belum dimaklumkan mengenai perkembangan terkini sama ada tajaan tersebut bakal diteruskan.“Doktor kata, adik memang kena bergantung dengan ubat sepanjang hayatnya. Jika tidak, keadaan adik akan merosot. Dia akan hilang keupayaan untuk berjalan, dan lama kelamaan akan terbaring seperti kakaknya Aliya.“Selepas doktor beritahu macam tu, saya terpaksa bersedia untuk menerima apa jua kemungkinan yang berlaku,” kata ibu tunggal itu kepada MalaysiaNow.Sebelum ini, MalaysiaNow melaporkan keadaan dua anak Zaitul, Aliya Darwisyah, 8 tahun dan Adib yang menghidap lipofuscinosis ceroid neuron, iaitu penyakit kelainan sistem saraf yang menjadikan struktur atau fungsi neuron otak merosot.Penyakit ini biasanya bermula ketika usia kanak-kanak antara lima hingga 10 tahun.Sejak laporan itu disiarkan tahun lalu, perkembangan Aliya kini semakin merosot.Tinjauan MalaysiaNow di rumah Zaitul di Damansara mendapati anak kecil itu hanya mampu baring terlantar di atas tilam di ruang tamu bersebelahan dengan alatan perubatan dan sebuah mesin oksigen.Zaitul berkata anaknya itu baru sahaja keluar dari wad pada bulan lalu selepas hampir sebulan menerima rawatan di Hospital Kuala Lumpur (HKL).Sejak itu, Aliya terpaksa bergantung sepenuhnya dengan mesin oksigen untuk bernafas.Malah, kata ibu tunggal itu anaknya juga sukar untuk tidur pada waktu malam.Ini menyebabkan, doktor membekalkan ubat tidur dengan kuantiti dos yang tinggi untuk Aliya mendapatkan rehat secukupnya.Aliya juga sudah disahkan oleh doktor kehilangan keupayaan untuk mendengar, melihat dan bercakap.Manakala Adib, masih aktif seperti kanak-kanak lain tetapi tidak boleh bertutur seperti kanak-kanak yang normal.Setiap apa yang dia mahukan, sama ada makan atau ingin bermain telefon bimbit ibunya, dia akan menjerit.Namun, di sebalik ujian itu, Zaitul tetap kelihatan tenang dalam menguruskan rumah tangga bersendirian.Zaitul Akma menyiapkan ubat yang menelan kos perbelanjaan yang besar untuk anaknya.Selain memasak untuk Adib, menjaga dua lagi anaknya yang berusia 15 dan 13 tahun, Zaitul juga dilihat langsung tidak berganjak daripada Aliya yang berbaring keseorangan di ruang tamu.Sambil berbual, Zaitul akan mengusap lembut lengan, jari jemari dan badan anaknya.Sekali sekala, dia menggeletek badan anak bongsunya itu dan disambut dengan ketawa kecil.Katanya, saban hari dia sibuk menguruskan anak-anak bersekolah di mana anak sulungnya berada di tingkatan 3 dan anak keduanya di tingkatan 1.Selepas kedua-duanya ke sekolah, Zaitul tidak meninggalkan Aliya dan Adib.Dia perlu peka dengan waktu untuk beri minum susu kepada Aliya dan ubat-ubat yang dibekalkan oleh para doktor.Aliya menerima ubat dan susu melalui tiub di hidungnya.Berniaga tudungSejak laporan MalaysiaNow tahun lalu, Zaitul dan anak-anaknya berjaya ditempatkan ke sebuah kediaman sendiri di Damansara.Sebelum ini, dia dan anak-anak menumpang tempat tinggal dengan kakak sulungnya yang juga seorang ibu tunggal.Dengan bantuan Lembaga Zakat Selangor, Zaitul mendapat sebuah unit kediaman yang disewa agensi itu selain menerima bantuan kelengkapan lain daripada badan bukan kerjaan (NGO) seperti lampin pakai buang dan susu.Setakat ini, Zaitul belum mendapat kerja yang stabil atas beberapa faktor.Antaranya, kekangan untuk meninggalkan anak-anaknya yang sakit di rumah dan keperluan pergi ke hospital hampir setiap dua minggu sekali untuk menemani anak-anaknya mendapatkan rawatan.Bagaimanapun, dia ingin merebut segala peluang untuk meraih pendapatan sendiri demi kelangsungan hidup mereka anak beranak.Zaitul pada ketika ini masih dalam proses penceraian dengan suaminya, satu keadaan yang mendesaknya untuk terus kuat mencari jalan bagi menyara keluarga itu.Dengan rasa teruja, Zaitul berkongsi projek terbarunya untuk menjual tudung-tudung muslimah jenama anaknya sendiri, Aliya Hijab.Katanya, dengan modal yang rendah kurang daripada RM1000, dia tekad untuk mencari rezeki dengan jenama tudung tersebut.Aliya Darwisyah diberikan susu oleh ibunya melalui tiub khas.Kerana pada akhirnya, kata Zaitul, semuanya adalah untuk Aliya dan anak-anaknya juga.“Tudung dah siap, pesanan tudung sahaja belum sampai. Saya hasrat untuk mula jual tudung-tudung tersebut seminggu sebelum raya.“Saya pun tak yakin, boleh ke saya ni nak jual tudung, nak tunjuk muka di Facebook, nak jual tudung. Tapi kena buat juga nampaknya,” katanya.Zaitul mula menjinakkan diri dengan jualan secara dalam talian menerusi jiran tetangganya yang banyak memberikan sokongan terhadap jualan baju lelongnya di rumah.Meskipun kadar keuntungan yang diperolehnya adalah kecil dan rendah, dia bersyukur kerana masih ada yang sudi membantu dengan membeli baju-baju jualannya.Aidilfitri tidak berertiKetika ditanya mengenai persiapan Hari Raya Aidilfitri yang bakal menjelma, Zaitul berkata dia tidak terfikir tentang persiapan perayaan itu terutama sekali melibatkan pakaian baru dan membeli kuih raya.Katanya, dia sudah memaklumkan kepada anak-anaknya supaya menyarung apa sahaja pakaian yang ada.Dengan nada sayu, dia berkongsi hasrat hatinya untuk membawa pulang anak-anaknya ke kampung halaman di Jerteh, Terengganu selepas empat tahun tidak menjenguk keluarga.Selepas melihat keadaan Aliya yang merosot dan memerlukan oksigen sepanjang masa, Zaitul mula merasa putus asa.Mungkin, impiannya untuk pulang beraya tidak tercapai.Apatah lagi, apabila memikirkan sama ada Aliya boleh bertahan dalam perjalanan yang memakan masa sehingga enam hingga lapan jam.Selain itu, dia turut risau dengan pergerakan Aliya ke hospital kerana tiada oksigen mudah alih untuk dibawa ke hospital.“Melainkan kalau ada oksigen yang mudah alih dan boleh tampung tempoh perjalanan lebih kurang satu jam.“Saya sangat memerlukan oksigen mudah alih ini kerana tarikh temujanji sangat hampir, kurang sebulan daripada sekarang.“Saya turut risau dengan kulit dan belakang badan Aliya yang berpeluh dan berbaring sepanjang masa,” katanya.Dia menambah setakat ini tiada ruam kelihatan pada tubuh anaknya, tetapi beberapa tompok kulat di bawah tilam mula terbentuk kesan daripada peluh dan kurang aliran pengudaraan.Atas sebab itu, dia mula terfikir untuk mendapatkan katil hospital dan menempatkan Aliya pada keadaan yang lebih selesa terutama sekali untuk memudahkannya minum susu dan makan ubat.“Saya memang sedih tengok anak saya. Kadang-kadang saya terfikir, kenapa tak macam anak orang lain, normal. Boleh bergurau, main-main.“Tapi ini semua saya terima. Anak-anak juga kekuatan saya.“Bila tengok mereka, saya tak boleh lemah semangat. Sebab mereka pun ada saya saja. Jadi di situ lah sebenarnya penguat saya selama ini.”


Umno sedia terbit surat kelulusan RoS berhubung usul tak pertanding jawatan tertinggi, kata Zahid

Umno sedia terbit surat kelulusan RoS berhubung usuk tak pertanding jawatan tertinggi, kata Zahid
Umno akan menerbitkan surat daripada Jabatan Pendaftaran Pertubuhan (RoS) yang meluluskan usul tambahan parti itu agar jawatan Presiden dan Timbalan Presiden tidak dipertandingkan pada pemilihan tahun ini.
Presiden Umno Ahmad Zahid Hamidi berkata beliau akan meminta Setiausaha Agung parti Ahmad Maslan berbuat demikian untuk makluman kepada semua ahli.
Menteri Kemajuan Desa dan Wilayah itu berkata penerbitan surat tersebut diharap dapat menamatkan polemik berkaitan usul yang diluluskan semasa Perhimpunan Agung Umno 2022 pada Januari lepas.
"Itu satu tanda noktah bahawa Perhimpunan Agung Umno adalah badan tertinggi Umno dan peraturan-peraturan diikuti, Perlembagaan juga dipatuhi maka noktah ini adalah penamat dan kita tutup buku untuk mempolemikkan apa-apa isu mengenainya," katanya kepada pemberita selepas Majlis Pengenalan Calon-Calon Pemilihan Umno 2023-2026 peringkat Kedah dan Perlis yang turut dihadiri Timbalan Presiden parti itu Mohamad Hasan.
Semalam, beliau memaklumkan Umno menerima surat daripada Menteri Dalam Negeri Saifuddin Nasution Ismail mengenai keputusan RoS pada Jumaat.
Sebelum ini, Naib Presiden Umno Ismail Sabri Yaakob dilapor meminta Ahmad Zahid menunjukkan surat daripada RoS berikutan polemik status usul tambahan yang diluluskan pada Perhimpunan Agung Umno 2022.
Terdahulu, ketika berucap, Ahmad Zahid meminta kepimpinan Umno agar tidak cuba menjatuhkan Kerajaan Perpaduan bagi memastikan parti itu terus relevan dan kuat supaya diterima semula oleh masyarakat terutama menjelang Pilihan Raya Negeri di enam negeri.
"Kerajaan Perpaduan dan Kerajaan Madani perlu dipertahankan manakala semua yang akan memimpin Umno di peringkat Majlis Tertinggi Wanita, Pemuda dan Puteri perlu berada dalam satu pasukan bagi memastikan kita tidak tergugat.
"Kita tidak mahu ada elemen luar masuk kerana terdapat beberapa perancangan yang ingin menggugat dan menjatuhkan kepimpinan serta kerajaan sedia ada," katanya.
Beliau turut mengingatkan perwakilan yang mengundi pada pemilihan parti agar memilih calon yang boleh memperkukuh Umno dan tidak mempunyai agenda untuk mewujudkan kabilah berlainan dalam parti.
"Kita meraikan kepelbagaian pendapat tetapi parti tidak lagi mampu mempunyai kabilah-kabilah yang berbeza atas tujuan yang berbeza," katanya.


Greta Thunberg ditahan polis Norway semasa protes

Polis Norway pada Rabu menahan aktivis alam sekitar Greta Thunberg semasa tunjuk perasaan di Oslo, kata seorang saksi.
Para aktivis orang asli dan lain-lain menuntut kerajaan membuang turbin angin di padang rumput di Norway, membantah sejak beberapa hari selain menyekat akses ke beberapa bangunan kerajaan.
Thunberg dan lain-lain yang menghalang salah satu pintu Kementerian Kewangan Norway di bawa keluar dari kawasan itu oleh pegawai polis ketika penunjuk perasaan lain menjeritkan slogan.
Pada 2021 Mahkamah Agung Norway memutuskan bahawa dua ladang angin yang dibina di Fosen di tengah Norway melanggar hak asasi golongan Sami di bawah konvensyen antarabangsa. Namun turbin itu kekal beroperasi selepas lebih 16 bulan kemudian.


Tanpa Noh Omar, masih sukar tumbangkan BN di Tanjung Karang

Tan Sing Ka sudah bergelar nelayan sejak empat dekad lalu.
Hampir setiap hari Masa dihabiskan di Tanjung Karang, tempat kelahirannya.
Dia sudah melalui semua asam garam di kawasan itu.
Pernah terlibat dengan politik di peringkat akar umbi, kini dia tidak terlalu mengambil tahu akan perkembangan politik terkini.
Dia hanya mahu masalah sekitarnya diselesaikan.
"Jalan raya di depan jeti ini teruk. Kalau kita tulis surat minta selesaikan, mereka (pihak berkuasa) tak peduli.

Deretan bot di sepanjang jeti di kampung nelayann Tanjung Karang, Selangor.

"Lainlah kalau wakil rakyat yang minta," katanya ketika ditemui di sebuah perkampungan nelayan di Tanjung Karang.
Selain masalah infrastruktur, kehidupan seharian dan kos sara hidup antara rungutan yang disuarakan.
Tan antara  62,194 pengundi yang akan menentukan pemenang kerusi Parlimen Tanjung Karang pada Pilihan Raya Umum ke-15 (PRU15) 19 November ini.
Penyandangnya, Noh Omar merupakan antara “heavyweight” yang terselamat daripada senarai calon Barisan Nasional (BN) namun tewas pada PRU14 lepas.
Noh memperoleh majoriti 1,970 undi selepas menewaskan Zulkafperi daripada Pakatan Harapan (PH) dan Nor Az Azlan Ahmad daripada PAS.
Beliau tidak dicalonkan kali ini kerana tidak sehaluan dengan Presiden Umno Ahmad Zahid Hamidi.
Noh, yang berjaya mempertahankan kerusi itu sejak 1995 digantikan dengan Habibah Mohd Yusof.
Ketua Wanita Umno Tanjung Karang itu bakal berentap dalam saingan lima penjuru dengan  Azlan Sani Zawawi (Pejuang), Mohd Rosni Mastol (bebas), Zulkafperi Hanafi (Perikatan Nasional), Siti Rahayu Baharin (Pakatan Harapan).
Tan mengakui, Noh akan menang jika dicalonkan lagi namun katanya, Habibah berpeluang menang walaupun dengan majoriti yang kurang berbanding penyandang.

Situasi itu diakui oleh seorang penduduk Kampung Kunci Air Buang, Azli Ayub.
Katanya, kubu kuat BN itu sukar digugat meskipun ada cakap-cakap mengenai sabotaj oleh kem Noh.
"Memang ada pihak yang tidak berpuas hati, kerana Noh Omar sudah begitu sebati. Tapi sentimen penduduk di di sini memang berat kepada BN.
"Begitu juga kaum belia, tidak nampak mereka condong ke pihak lain," katanya.
Rata-rata penduduk dilihat selesa dengan BN.
Azli berkata, Noh banyak membantu penduduk dalam usaha menangani banjir sejak dua dekad lalu.
Tinjauan MalaysiaNow mendapati suasana pilihan raya turut diselang dengan masalah air yang melimpah daripada tali air.
Di beberapa kawasan, ban yang pecah mengakibatkan air termenung di rumah-rumah yang berada di tepi tali air.
Namun ia tidak memutuskan semangat penduduk untuk keluar mengundi.
"tu tanggungjawab kita. Saya sebolehnya akan keluar walaupun hari hujan lebat," menurut Mohd Mokthar Yunus yang menjual buah-buahan di pasar awam Tanjung Karang.
Dia tidak segan silu menyatakan sokongannya kepada BN walaupun calonnya sudah bertukar.
Di perkampungan Nelayan, Tan berkata siapa pun yang menang harus mendengar keluhan rakyat.
"Kami bukan mahu apa pun, cuma mahu senang cari makan sahaja," katanya.


Suki dan bapa tak menang tangan ramai datang ziarah

Kanak-kanak cilik Suki Wong Pei Yee dan bapanya kini dihujani bantuan daripada rakyat Malaysia, namun kerana terlalu ramai yang menziarahi, menyebabkan mereka dengan rendah hati memohon supaya diberi ruang kerana bimbang keadaannya yang tidak sihat sebagai seorang pesakit angin ahmar.Kisah kanak-kanak berusia 10 tahun yang menjaga bapanya sendirian selepas kematian ibu menular luas telah mengundang ramai menghulurkan bantuan baik dari segi wang tunai, makanan dan pakaian.Walaupun MalaysiaNow tidak menggalakkan orang ramai menziarahi mereka, selain tidak mendedahkan butiran keluarga itu walaupun ketika didekati beberapa individu terkenal, pelawat masih terus menziarahi sehingga mengganggu jadual dan ada waktunya, mereka berdua terpaksa berjaga lewat dan tidak cukup tidur pada waktu malam.“Takkan saya nak halau mereka sebab niat mereka baik.“Saya hanya layan mereka sebagai tetamu, tetapi ada satu tahap Suki sampai tak cukup tidur,” kata Wong Kon Foo kepada MalaysiaNow.Bagaimanapun, dia sangat berterima kasih dan menghargai semua yang menghulurkan bantuan kepada mereka penuh ikhlas, mengatakan kini sudah mendaftarkan Suki di sebuah tadika swasta di Petaling Jaya dan akan mula menghadiri kelas minggu ini.“Justeru, duit yang saya terima ini saya bercadang untuk membeli barangan berkaitan pendidikan seperti alat tulis, pakaian dan sebagainya.”Kisah Suki mengundang pelbagai pertanyaan dan tawaran bantuan daripada ramai rakyat Malaysia yang budiman, sehingga petisyen dalam talian dilancarkan bagi menggesa kerajaan memberikan kerakyatan kepadanya.MalaysiaNow juga difahamkan sekumpulan peguam yang pakar dengan kes warganegara tanpa kerakyatan turut memberikan khidmat mereka secara pro bono bagi mendapatkan kerakyatan Suki.Wong yang meluahkan rasa bimbang terhadap masa depan Suki kerana anak tunggalnya itu tiada pendidikan dan tidak pernah hadir ke sekolah mengatakan dia terhutang budi dengan sikap prihatin orang ramai yang terus menyalurkan bantuan kepada keluarganya.“Melayu, Cina dan India, semua datang beri bantuan duit dan barangan keperluan.”“Bantuan yang saya terima cukup banyak sampai satu tahap saya tidak lagi risau akan kelaparan dalam tempoh masa terdekat ini,” katanya.


Bekalan ayam di Johor pulih 2 minggu lagi

Kerajaan negeri menjangkakan bekalan ayam di Johor pulih dalam tempoh dua minggu lagi selepas kekurangan bekalan baru-baru ini berikutan permintaan tinggi semasa musim perayaan Aidilfitri.Pengerusi Jawatankuasa Pelaburan, Perdagangan dan Hal Ehwal Pengguna Negeri Johor Lee Ting Han berkata masalah kekurangan bekalan ayam dijangka selesai susulan pendekatan kerajaan untuk melaksanakan sekatan eksport ayam segar ke luar negara berkuat kuasa 1 Jun lepas.“Masalah bekalan ayam di negeri ini akan kembali kepada paras normal selepas musim perayaan ini dan ia selaras dengan usaha kerajaan,” katanya kepada pemberita hari ini.Beliau berkata demikian selepas mengadakan lawatan di Ladang Telur Teo Seng Capital, di Yong Peng, yang turut dihadiri oleh Pengerusi Jawatankuasa Kesihatan dan Perpaduan, Ling TianMenurut Lee, semenjak skim kawalan harga maksimum ayam dikuatkuasakan pada Februari lepas di negeri itu, sebanyak RM101,300 kompaun telah dikeluarkan membabitkan 42 kes.Dalam perkembangan lain, Lee berkata orang ramai tidak perlu panik dengan bekalan telur di negeri ini kerana ia sentiasa mencukupi malah bekalan telur turut dikeluarkan melebihi permintaan.“Saya dimaklumkan ladang telur di Yong Peng ini mampu mengeluarkan sehingga empat juta biji telur sehari dengan pelbagai gred, sedangkan permintaan pasaran telur dari ladang berkenaan hayalah sekitar tiga juta biji sahaja untuk sehari,” katanya.